qundao/data-zh-poetry huggingface dataset:
送范汝益
作者：沈一贯
朝代：明
体裁：古风

云鸟无违翼，波鱼无乖鳞。一入台沼间，飞游从主人。莽莽白日高，悠悠风与尘。驷车杳何许，长鞭炎海漘。海漘未云远，犹此笼中驯。鼓翼触四隅，长鸣负三春。洪覆回九州，达生识其真。勿言霜霰始，日月无停轮。何必胡与越，然后为参辰。结交十四年，与子同一身。飞鸿渐于干，愊忆不可陈。愿子保明德，万里犹比邻。
送远
作者：沈一贯
朝代：明
体裁：七言绝句

江鸟如烟亦送春，江花似水逐时新。云光雨色无非客，独倚青山作主人。
送远
作者：沈一贯
朝代：明
体裁：七言绝句

送尔春江落照明，西山遥指片云生。也知明日当为雨，且尽今朝一日晴。
送金伯庚还山
作者：沈一贯
朝代：明
体裁：古风

槭槭西风生柳条，送君入山寻药苗。药苗巳枯实正饱，长镵短钁凭君操。山中人流光无情，白日新白日不照。臣心绝，高山巀嶪石涧裂。黄鸟高举青猿呼，搔头负痛看茱萸。短歌行，夜半欹枕梦不成，宝剑半蚀无号声。牛斗之间藏至精，斗酒送君君便行。
送陆无从
作者：沈一贯
朝代：明
体裁：古风

楚云酿雨东风急，瘦马江城共愁入。江南词赋子山哀，海上别离李陵泣。天地生人贫贱多，江头落日如颓波。一飞九万乃虚语，百年四十今蹉跎。吾观世人今琐琐，似尔文章宁坎坷。贫贱如海人如舟，飘飘所之无不可。君不见东邻富儿耐把钱，跬步不发双户坚。又不见西邻孺子偶窃位，纆索婴身更憔悴。不如贫贱坐自骄，痒可得搔痹可摇。兴来五岳恣游遨，饥来乞食亦逍遥。无论伊尹困鼎调，无论太公穷鼓刀。即如伯鸾死吴市，香名何损于二豪，男儿贫贱何忧劳。
送陈清桥遵化司谕
作者：沈一贯
朝代：明
体裁：五言律诗

可能无尺寸，虚此鬓头花。三辅试青简，诸生朝绛纱。蓟云寒竹笈，边月静年华。长日谈经处，知君擅九家。
送顾将军之贵州
作者：沈一贯
朝代：明

汉皇昔事西南夷，萧然兵甲开罗施。至今杀气满崖谷，苦雾四塞阴风吹。十日九日不见日，见日犹应朝饭毕。鬼心鬼面相构争，跳险缘危如鸟疾。将军有手能接猱，腰间鸊鹈声嗷嗷。三年伐尽邛山竹，蜀贾四出声名高，悬知眼中无若曹。
邯郸词
作者：沈一贯
朝代：明

妾家在赵十二逵，夫婿游燕忽若遗。狂如杨柳飞春絮，拙比班鸠守故枝。儿时只念嫁人好，嫁得春风还自老。春风飞扬大道旁，不惜高楼绣纹巧。绛脂无力泪长流，白蜡能干香暗收。鸣鸠殷勤相对语，知谁唤晴谁唤雨。
采莲咏
作者：沈一贯
朝代：明

镜中美人明月光，琼肌玉腕相芬芳。凌波而往褰素裳，桃李不敢夸朝阳。采莲归来还采菱，楫短潮逆娇不胜。牵浮揽沈亦自矜，槎牙四角生寒冰，南山桂花飞上层。
野坐
作者：沈一贯
朝代：明
体裁：五言律诗

绿水行舟处，青山命酒时。片云能载日，落叶自题诗。山贾朝携妇，溪渔夜就师。薄言心赏洽，数误野人期。
金台怀古
作者：沈一贯
朝代：明
体裁：古风

燕台昔日亡蓟丘，燕郊骏马无人收。一朝买得黄金骨，台前万骑皆骅骝。古来君臣不易得，老死英雄难物色。眼前忘却乐毅功，后世安知郭生力。九日易水萧萧寒，行人褰裳欲渡难。一时羽声尽销歇，犹有怒发能冲冠。至今都人好奇节，白日街心落红雪。可怜昭王墓上树，一轮光彩悬明月。
钓台
作者：沈一贯
朝代：明
体裁：七言绝句

落日扁舟访钓台，青溪红树独徘徊。樵夫语我江天暗，无可久留归去来。
钱唐观水涨
作者：沈一贯
朝代：明
体裁：五言律诗

客行无乐事，一步不如归。数日河鱼上，千溪石燕飞。涛青烟树小，风恶乱鸿微。处处牛羊下，天寒深墐扉。
长安人日
作者：沈一贯
朝代：明
体裁：五言律诗

三年长作客，七日又为人。旅馆浮双塔，残灯作四邻。尚寒花事浅，近塞雁声频。莫骋乘春意，徒增百感新。
长安行
作者：沈一贯
朝代：明
体裁：古风

长安九衢平似席，甲第纷纷五侯宅。缭绕香尘飞紫云，喧豗画毂驰春色。朱门绣户摇青槐，翠幕红丝飏舞台。鳷鹊观前惊鹊起，濯龙门外骑龙来。韩嫣副车绝驰道，张放单鞭逗归鸟。金吾拥卫巷无人，丞相回轩迹如扫。一生读书不识丁，只解吹箫与弄笙。昨夜推开木门出，今朝又向章台行。章台柳色如青玉，夜夜花前剪明烛。临淄丽女可怜声，镇西歌童妙意曲。并肩锦袖同心缡，合欢宝扇连理杯。杯中只嫌天地窄，扇底直使神仙迷。绿帻庐儿堪炙手，青衣小郎惯使酒。天寒海气薄西山，日短云光销北斗。黄门钩盾空邀遮，御府金钱半在家。邓氏铜山贱越马，郭家金穴欺隋蛇。自言奏有回天力，又道功多绝地脉。摧尽南山乐未央，翻残北海人如昔。宁知天地一朝开，宁知星汉还昭回。麻纸半行变颜色，藁街十步生尘埃。宾客闻声皆走匿，妻孥相对唯号哀。古来白鹤与黄犬，专待豪奢公子来。何如蓑笠紫泥坂，独举青山莲叶杯。纵非上古蓂灵树，也是蒙庄樗栎材。
长歌行
作者：沈一贯
朝代：明
体裁：古风

肥豕不如瘠牛，贵官不如富醔。少病不如老健，生劳不如死休。悲歌乎，斗酒不浇百忧，短日不给长愁。胡不归来海头东，日正照蓬丘。
闺思二首
作者：沈一贯
朝代：明

菱花初日照人空，妆罢临轩数落红。不得东风花不发，花飞犹自怨东风。妾自伤心怨月低，黄莺何事亦娇啼。不禁含妒将丸打，定有东风暗向西。
闺思二首·其一
作者：沈一贯
朝代：明
体裁：五言绝句

不省蘼芜草，惟看豆蔻花。欢归白门外，犹自梦天涯。
闺思二首·其一
作者：沈一贯
朝代：明

菱花初日照人空，妆罢临轩数落红。不得东风花不发，花飞犹自怨东风。
闺思二首·其二
作者：沈一贯
朝代：明
体裁：五言绝句

四月梅子生，莫打青丸碎。五月雨中熟，与欢共滋味。
闺思二首·其二
作者：沈一贯
朝代：明

妾自伤心怨月低，黄莺何事亦娇啼。不禁含妒将丸打，定有东风暗向西。
陆氏庄二首·其一
作者：沈一贯
朝代：明
体裁：五言律诗

出门何所往，命酒即前期。驱马翩然至，流莺总未知。水萦芳苑住，天与艳阳私。坐久更啼鸟，清风习习吹。
陆氏庄二首·其二
作者：沈一贯
朝代：明
体裁：五言律诗

软草堪留藉，流泉足洗杯。春馀池馆在，吾戴接䍦来。鸟倦群鸥狎，花迟细雨催。故侯歌舞地，归骑总徘徊。
陇头水
作者：沈一贯
朝代：明
体裁：古风

秋风扬白沙，夕露生寒芒。鸣鸠化为鹰，结束从军行。天地判区夏，一水犹分张。嗟我异域人，何年共衣裳。捣雪团作餈，满腹冰与霜。巳对陇头水，誓言死异乡。
集卞茂卿园
作者：沈一贯
朝代：明
体裁：古风

新雷动土脉，熙阳悦草性。池柳已解窥，江梅巳堪赠。画舟蘸晴波，文茵坐幽径。芳辰生远思，微云澹孤兴。药标新春奇，竹藏隔年净。禽鸟初辞寒，关关语相庆。经时守太玄，清斋一元命。何来岁华情，乃知春感盛。酒阑送明月，林皋自深静。
题画
作者：沈一贯
朝代：明
体裁：七言绝句

中原几度见兴亡，有客登台吊战场。不道渔撨亦多事，坐移流水论斜阳。
题鄞江先生庙
作者：沈一贯
朝代：明
体裁：七言律诗

无怀薮泽一閒身，有道妻儿不厌贫。二仲频来相尔汝，诸生迎拜俨君臣。名将太乙青藜共，庙与东华老树邻。坎坎击鼍君至否，纷纷椒糈玉为尘。
风木歌
作者：沈一贯
朝代：明
体裁：古风

忧来中心不可除，海乾河枯水失鱼。冠缨不足带有馀，耳目非故山川殊。忧来中心不可绝，蟾蜍食尽琼华月。取我衣冠而褚之，杜鹃夜夜啼腥血。夜夜复朝朝，乾坤遥复遥。冰澌电灭香缸灺，慈母何人谥为妣。走向空闺问前语，不待吾生待吾死。死如有知尚相持，死如无知长巳矣。
驿邸不寐
作者：沈一贯
朝代：明
体裁：五言律诗

村落不知更，终宵乱鼓声。荒厨无鼠入，远树有鸡鸣。鼾睡嗟僮仆，欢言隔友生。此时正愁绝，窗月下纵横。
鸿门
作者：沈一贯
朝代：明

巨鹿全军势若雷，鸿门单骑亦危哉。玉光三动秋风急，剑气中分昨夜来。壮士何人犹解饮，英雄谁说不胜杯。蛟龙五彩天方授，虎豹九关空自开。
题张三丰丹室联
作者：沈万山
朝代：明
体裁：联

八百火牛耕夜月；一千玉女笑春风。
与邻丈乞芋
作者：沈中柱
朝代：明
体裁：七言绝句

寒谷凉生万叶风，病来懒去采青菘。丈人瓮底如拳芋，乞与山厨煨火红。
重九
作者：沈中柱
朝代：明
体裁：五言绝句

川静晴郊回，山明宿雾收。空庭来返照，惆怅一登楼。
题梅道人墨竹一叶
作者：沈中畏
朝代：明
体裁：七言绝句

萧疏意出未描前，倒折欹枝欲拂肩。几许风霜摧不尽，犹馀一叶绕秋烟。
西湖
作者：沈之琰
朝代：明
体裁：七言绝句

微云澹澹碧天空，丛桂香生细细风。百顷西湖一明月，此身已在广寒宫。
初至茂屿呈张大司马
作者：沈九畴
朝代：明
体裁：七言律诗

清溪窈窕觅仙踪，临水看云面面重。山过雨声侵薜荔，风吹秋色满芙蓉。湖天浩渺悬孤屿，海日东南引万峰。岂是桃源无路到，扁舟今日使人逢。
发松林
作者：沈九畴
朝代：明
体裁：五言绝句

怀仙寻紫柏，问道出青松。鸟唤风前韵，山开雨后容。
啸台
作者：沈九畴
朝代：明
体裁：古风

历乱登崇冈，荒台阚虚壑。缅怀嘉遁士，冥栖欣所托。长流挂葱茜，群峰缊丛薄。初期巳邈然，是否失今昨。不识行者劳，安知彼所度。牵率非吾真，迤逦乖诚诺。龙章既摧残，凤响亦沦没。陶然命杯斝，箕踞凭寥廓。
善哉行
作者：沈九畴
朝代：明
体裁：四言诗

今日乐胥，来日可虞。天回地游，人莫之知。彼弦我歌，会少离多。明星可掇，肃驾经过。三十六辐，轮轮相复。但惜马蹄，不惜车轴。
宿苏门怀四十二从父
作者：沈九畴
朝代：明
体裁：古风

伊昔称尚事，适来果心赏。乔木翳坡陀，清湍激下上。道在迹不陈，知希物弥奖。言愿涤邪饰，还因跂末响。幽跻竟谁谐，萧条赖吾党。吾党洵特达，叔氏驱前往。栖迟眷中林，凤鸾亦朗朗。
寄寿四十二从父
作者：沈九畴
朝代：明
体裁：古风

文章叔氏登坛早，雄心未销双鬓老。日月长悬短布寒，山川自向衡门老。衡门何处中散林，芙蓉江边绿雨深。青棠孤馆才十尺，高台面面罗云岑。儿昔与父同出处，骨肉相师亦相许。大人落落营千秋，小儿卑卑干一举。不然提携起末行，岂令当世徒张皇。我思弘正之间迄今日，纷纷诸子谁升堂。祗笑前人忘已拙，作色相矜开别辙。可怜风雅直至今，父起布衣光烈烈。怀中挟得三千首，都门贤达争驰骤。未许名山副本藏，相如宁困临邛否。
探丸
作者：沈九畴
朝代：明
体裁：七言绝句

早时走马夜探丸，新血模糊著锦鞍。背地杀人酬郭解，当场说剑笑燕丹。
王郎滩
作者：沈九畴
朝代：明
体裁：五言绝句

东家黄犊健，西家骍角弯。两儿赛歌曲，但向王郎滩。
蚤涉扬子
作者：沈九畴
朝代：明
体裁：五言律诗

绪风江水恶，冻日海门生。人马惨行色，山川夺故形。缅焉怀远道，老矣愧微名。何处无波浪，谁言不可行。
西门行
作者：沈九畴
朝代：明
体裁：古风

出西门，望金天。东方欲出日，方今入虞渊。累累谁家坟，松柏始齐肩。昨日车马咽道路，行人逼侧不敢干。盎有储酒，囊有储钱。适来故所欢，何不酣歌明烛前。醉时不见嗔，醒后还相怜。哀哉灌仲子，杯酒生戈鋋。岂不劳斟酌，作色矜一言。今日乐相乐，毋为郁抑坐相煎。
赋得大江送周使君
作者：沈九畴
朝代：明
体裁：古风

大江茫茫割吴楚，九派千山恣吞吐。英雄力尽波上销，老蛟不怒真龙怒。真龙一起江水清，东南灵气开帝京。六朝霸业何琐琐，生死自保江头城。雄图不但天所授，气压万古驱群英。至今精爽驻城阙，夜夜照见江波明。崔嵬阊阖天边启，中使宣传拜天子。不见天衣宫里来，徒闻仙仗云中起。使君行矣随鹓鸾，圣人经营特可观。两都并设存旧贯，拖朱曳紫皆王官。我将江水送君去，白鹭之洲落何处。夜半月出江风生，一片相思绿杨树。
赠吴元美七十
作者：沈九畴
朝代：明
体裁：七言律诗

百年居第共烟村，生长相看世道存。父老每同春赛社，人家多自水临门。但愁狂态尊前减，巳判浮名物外论。最喜西来千丈镜，不惭华发照乾坤。
赠程公
作者：沈九畴
朝代：明
体裁：古风

结发营世业，落落青云姿。十上不见收，掉臂辞当时。冥观但一壑，中有千年期。丹溜一斟酌，出入乘青霓。期荣无晦朔，决起日东西。安知特达士，绵邈心所晞。白发垂垂生，不受清霜欺。袖中有黄石，偏令孺子知。
送四十二从叔之海上收朱邦宪遗草
作者：沈九畴
朝代：明
体裁：五言律诗

叹息论交日，重悲过友生。黄垆知朽骨，白日挂空名。后死身能报，遗文手自评。千秋良有待，莫道世人惊。
送王懋钦守开封
作者：沈九畴
朝代：明
体裁：古风

王郎落落风尘里，青天无云孤鹤起。文章能事口不言，经纶老手心自喜。偃蹇西曹阅岁时，沈吟此身论进取。一朝被命守汴都，五马驱人渡漳水。今日中原正腰腹，古来大梁说朝市。晨起判事腕欲脱，日暮千人膝生胝。当路与君号知已，何乃劳人太无礼。知君才大心中閒，卧而治之有馀理。夷门古道秋草黄，脩竹遗墟暮烟紫。雪花片片到搴帷，岳色横天决双眦。
采莲曲
作者：沈九畴
朝代：明
体裁：词

千媚郎君百媚娘，大堤相望水中央。盈盈度桨难伤藕，细细寻丝易断肠。
钱唐道中
作者：沈九畴
朝代：明
体裁：五言律诗

西发钱唐路，钱家旧路多。气暄依密树，村尽见平波。石骨潮能食，山腰浪始过。秦王看汝泣，东度复如何。
雨中柬吴山人汝震时寄居铁柱观
作者：沈九畴
朝代：明
体裁：五言律诗

倚柱看黄鸟，窥檐拂翠条。吾衰春亦去，汝病兴还饶。山色楼中雨，江声郭下潮。何如平楚外，烟柳赤栏桥。
青溪东塔
作者：沈云从
朝代：明
体裁：五言律诗

杰构当年旧，输工此日新。层层增玉砌，面面拓金轮。宝顶俄擎日，颓阑乍拂尘。寥寥今古事，兴废一相循。
桑社
作者：沈云冲
朝代：明
体裁：五言律诗

欢呼桑柘里，鼍鼓弄新晴。叶底清尊满，花前白发明。傲然社祭酒，何事汉公卿。巳不胜杯杓，莺啼更有情。
送孙象可客丹阳
作者：沈云冲
朝代：明
体裁：五言律诗

天地堪为旅，行踪逐去萍。乱云迷北固，斜日到孤城。命以安时达，身因善饭轻。射潮须努力，聊慰故人情。
云厓久客川中江上偶怀
作者：沈仕
朝代：明

风吹山色不生云，日照澄江散绮文。空忆巴陵三月酒，鹧鸪啼处一逢君。
出塞
作者：沈仕
朝代：明

符传出葡萄，星郎上郡豪。五营分贝胄，万骑拥鸑旄。野日寒如月，河冰聚若刀。凶门随命凿，仗胜有龙韬。
出塞
作者：沈仕
朝代：明
体裁：五言律诗

符传出葡萄，星郎上郡豪。五营分贝胄，万骑拥鸾旄。野日寒如月，河冰聚若刀。凶门随命凿，仗胜有龙韬。
村居春日
作者：沈仕
朝代：明

柳堰迷丹日，蓬扉启绿烟。
人间啼鸟外，兴剧落花前。
野色连三径，山光满四筵。
鹔鷞随可解，堪作酒家钱。
村居春日
作者：沈仕
朝代：明

柳堰迷丹日，蓬扉启绿烟。人间啼鸟外，兴剧落花前。野色连三径，山光满四筵。鹔鹴随可解，堪作酒家钱。
中秋
作者：沈位
朝代：明
体裁：七言律诗

秋光长与翠华连，况是中秋更可怜。城阙影高云里见，芙蓉露冷沼中妍。谁家笛弄江南曲，几处鸿飞塞北天。此夜清辉应莫负，人生能见几回圆。
十二月二十一日献俘
作者：沈位
朝代：明
体裁：五言排律

睿德通中夏，天威震北隅。遐方归正朔，款塞献新俘。清庙陈弘业，彤庭显秘图。五兵原不战，巨寇已行诛。将相多酬赏，寰区尽大酺。小臣叨侍从，率武咏神谟。
渔阳春望
作者：沈位
朝代：明
体裁：五言绝句

二月春方半，冷风日正长。陌头看柳色，忘却在渔阳。
秋暮写怀
作者：沈信
朝代：明
体裁：七言律诗

绿杨堤转席门通，香散花光隔绣丛。检尽古方怜病久，题多冷韵笑诗穷。遥山雨脚经时散，绕屋秋阴向月空。欲卖旧琴寻钓艇，烟波深处伴蓑翁。
悼甥女叶昭齐二首
作者：沈倩君
朝代：明

云静烟飞降蕊渊，幽兰比格锦为篇。伤心赚梦梨花月，闲锁春风听杜鹃。无赖衔哀诉上天，愿儿世世绝情缘。香魂莫作催花使，恐见牵愁并蒂莲。
悼甥女叶昭齐二首·其一
作者：沈倩君
朝代：明

云静烟飞降蕊渊，幽兰比格锦为篇。伤心赚梦梨花月，闲锁春风听杜鹃。
悼甥女叶昭齐二首·其二
作者：沈倩君
朝代：明

无赖衔哀诉上天，愿儿世世绝情缘。香魂莫作催花使，恐见牵愁并蒂莲。
悼甥女叶琼章二首
作者：沈倩君
朝代：明

不见妆台伫玉姿，春风何必到花枝。绣笼鹦鹉嗈嗈语，犹是儿家旧教诗。驾返翔鸾日驾寒，难寻墨子未央丸。疏香无主蕉窗冷，欲读遗编不忍看。
悼甥女叶琼章二首·其一
作者：沈倩君
朝代：明

不见妆台伫玉姿，春风何必到花枝。绣笼鹦鹉嗈嗈语，犹是儿家旧教诗。
悼甥女叶琼章二首·其二
作者：沈倩君
朝代：明

驾返翔鸾日驾寒，难寻墨子未央丸。疏香无主蕉窗冷，欲读遗编不忍看。
月夜
作者：沈倬
朝代：明
体裁：五言绝句

明月吐夜光，寒影在溪水。山人抱琴来，坐久秋云起。
松际月
作者：沈倬
朝代：明
体裁：古风

清风湖上来，徐徐入松下。风吹松子落，拾之欲盈把。月出松际云，清光满篱舍。
花溪客舍
作者：沈倬
朝代：明
体裁：五言绝句

孤灯坐来昏，凄其不成宿。夜鹳忽惊栖，翻飞入修竹。
题张帅清望楼
作者：沈倬
朝代：明
体裁：五言律诗

晓色临平野，高楼属断云。连峰当户入，一水傍阶分。树影参差动，禽声下上闻。主人方拥传，莫草北山文。
古意
作者：沈光裕
朝代：明
体裁：乐府曲辞

家临玉河水，玉河朝暮流。商人能荡桨，荡妾到瓜洲。
老君殿
作者：沈冕
朝代：明
体裁：五言律诗

古殿开峰顶，涵虚势欲浮。松杉连上界，鸾鹤引仙游。迹逸身无碍，机玄道可求。灵山多紫气，彷佛见青牛。
暮春悼先太史
作者：沈凤华
朝代：明
体裁：七言绝句

寂莫当年歌舞台，把杯人去漫徘徊。可怜荒却三条径，烂漫春花只自开。
子夜四时歌
作者：沈凤超
朝代：明
体裁：五言绝句

愿郎勿似雪，随风舞零乱。强将玉手团，团成消巳半。
织锦曲
作者：沈凤超
朝代：明
体裁：古风

淡荡春风夕照凉，镜前月色妒残妆。美人机上织流黄，金梭一掷悬明光。千丝万绪牵人肠，愁心不尽双鸳鸯。彩云欲断俄沾裳，烛花渐短玉漏长。欲睡未睡羞空床，谁携锦字遥相将，觉来中夜还傍偟。
自君之出矣
作者：沈凤超
朝代：明
体裁：五言绝句

自君之出矣，妆奁日掩尘。君心如明镜，独照眼前人。
善应桥
作者：沈勖
朝代：明
体裁：七言律诗

飞石攒空若画成，跨溪环洞巧经营。水从玉蝀腰间过，人在金鳌背上行。应有素书堪进履，岂无驷马更题名。适来偶倚危栏看，偏喜沧浪可濯缨。
醉中泛赤壁漫兴
作者：沈升
朝代：明
体裁：古风

东山月出白皛皛，有客载酒浮中流。琉璃万顷际空碧，白露横江澄素秋。兴来扣舷歌，吊古情更伤。英雄不尽意，流恨与江长。当时曹孟德，谁复识周郎。舳舻千里来江东，张目视吴吴已空。谁知死灰还复焰，一霎吹起东南风。我爱眉山翰墨雄，豪吟月下畴能同。洞箫吹彻楚云渺，沧海一粟看浮踪。魏氏经营代炎祚，不值苏家一词赋。铜台舞榭久荆蓁，落叶纷纷眼前堕。君不见，江上月，古往今来几圆缺。君不见，江中流，前人血战后人游。文章事业总成幻，天地万物见蜉蝣。不如投却苏子笔，不如折却曹公矛。沧海鱼己肥，磁瓮酒新篘，木兰之楫沙棠舟。但愿金尊常盈月常满，夜夜来为赤壁游。醉里藏真足为乐，何须更梦临皋鹤。
挽诗
作者：沈华鬘
朝代：明

悠悠泉路月为家，寂寂春风梦碧纱。自是空思肠断处，归来烟雨送残花。
春夜忆昭齐姊
作者：沈华鬘
朝代：明

春寒香静月胧胧，闲卷湘帘罢绣工。兰烬含花人不寐，独吟残句送归鸿。
春日忆琼章姊
作者：沈华鬘
朝代：明

粉蝶戏兰丛，桃花似面红。东风吹不定，飞向玉阶空。
登黄鹤楼
作者：沈南叔
朝代：明
体裁：七言律诗

飞楼遍倚壮怀开，欲赋还惭李白才。山月半窗仙已去，天风两袖客重来。醉招黄鹤停歌板，笑捲银河入酒杯。便可凌云游汗漫，不愁弱水隔蓬莱。
殳仙石
作者：沈友儒
朝代：明
体裁：七言律诗

不须问道向崆峒，煮汞丹成似葛翁。一旦红颜生羽翮，千年华表语辽东。荒台此日迷苍藓，蜕骨何时瘗碧丛。安得餐馀吞一粒，会能乘鹤上遥空。
一剪梅
作者：沈受先
朝代：明
体裁：曲

丑上：堂前亲老景桑榆。终日长吁。终夜长吁。贴上：只为他乡游子未曾归。他甚日怀舒。待回日怀舒。
一剪梅
作者：沈受先
朝代：明
体裁：曲

外上：茕茕老叟守蜗居。只为儿在天涯。教人终日倚门闾。盼杀音书。不见音书。
一剪梅
作者：沈受先
朝代：明
体裁：曲

外净小生同上外净：绿杨枝上啼春鸟。绛桃花底蜂飞。小生：春城日色正迟迟。合：呢喃飞燕子。风煖啭黄鹂。
一剪梅
作者：沈受先
朝代：明
体裁：曲

旦上：琴剑图书收拾备。仙郎欲上宸京。骊驹何事苦催行。檐花含别意。窗柳系离情。
一剪梅
作者：沈受先
朝代：明
体裁：曲

生：秣马膏车行色动。离愁万种徐生。朝云暮雨正多情。一朝成阔别。千里去遥征。
一封书
作者：沈受先
朝代：明
体裁：曲

你功名事早成。中三元大著名。今谐就此亲。想前生曾注定。方信书中有女颜如玉。衣紫腰金昼锦行。你趁青春秉忠贞。大展经纶佐圣明。
一封书
作者：沈受先
朝代：明
体裁：曲

小生：山泽里小生。赖尊颜沐宠恩。蒙俯就契姻。奈椿萱当暮景。若得乞恩归定省。公义私恩两尽情。仗尊威。奏明君。当束琴书步后尘。
不是路
作者：沈受先
朝代：明
体裁：曲

丑上：放下衣包。径入华堂便折腰。生：呀。大哥。你为何事来。丑：小子自京中来。生：有何话说。丑：来通报。生：到此来报甚事。丑：有京报令郎连中三元。。蓝袍脱却换宫袍。生：小儿曹。三元地位安能到丑：员外。。他有文才中必高。生：这难道。四方英俊知多少大哥。。你莫非差了。莫非差了。
不是路
作者：沈受先
朝代：明
体裁：曲

丑：揭晓之朝。亲见冯京榜上标。才分晓。生：既然如此。是实了。丑：此捷音无可推调生：大哥。。谢辛劳。白金一锭休嫌少丑：多谢。。不枉奔波走一遭。生：欣欣笑。呼童拔去门前草。倘有贺客来到。贺客来到。
不是路
作者：沈受先
朝代：明
体裁：曲

小生上：心急行迟。二载天涯客旅羁。今归去。门墙依旧掩柴扉。爹爹叩头。哥哥嫂嫂拜揖。外：孩儿。你回来了。丑：兄弟回来。好了。外：闷怀舒。你经年远别因何事。未审你经营事怎的。小生：孩儿叨蒙严父亲兄庇。胜似扬州跨鹤归。合：不胜之喜。不胜之喜。
临江仙
作者：沈受先
朝代：明
体裁：曲

生上：手倦抛书午梦长。忽闻有客到厅堂。忙着履问行藏。
二犯傍妆台
作者：沈受先
朝代：明
体裁：曲

携手下阶行。落花风冷吹泪堕红冰。深知此别无多日。自不觉百愁生。生：孺人。就此告别。不劳远送。旦：妾身不及青骢马。安得随君到玉京。合：望中南浦。数里水程。绿波芳草远关情。
二犯傍妆台
作者：沈受先
朝代：明
体裁：曲

生：分手立中庭。夫妻恋恋如有系心绳。旦：员外。快些登程去罢。生：忽听门外车马动。自不觉旅魂惊。兰房茅店今宵月。照见相思两处情。合：气清天朗。云散雨晴。欲行且止怕登程。
二犯傍妆台
作者：沈受先
朝代：明
体裁：曲

生：送别泪如倾。青丝细竹都是断肠声。之京娶妾非吾愿。端不在貌娉婷。羡伊乔木萦葛藟。试拟枯杨稊再生。合：气清天朗。云散雨晴。欲行且止怕登程。
二犯傍妆台
作者：沈受先
朝代：明
体裁：曲

闺阃饯君行。绿窗朱户番做短长亭。劝君娶妾非为色。念后嗣没人承。我自甘老桂含芳死。你亲植夭桃看子生。合：望中南浦。数里水程。绿波芳草远关情。
二犯桂枝香
作者：沈受先
朝代：明
体裁：曲

天涯人去。画眉谁与。淹淹独步庭除。魂断东风无语。嗟吁。鱼沈雁杳信音稀。山长水远情几许。想当初同起居。朝云暮雨。两情正舒今日呵。。鸾孤凤寡半载有馀。知他去日青骢马。何时返故庐。
五供养
作者：沈受先
朝代：明
体裁：曲

冯兄可贺。关煞俱无。八字平和。生：不知后来读得书否。净：命中应贵显。有分中高科子平上说道。有官有印。当作廊庙之材。无破无冲。定为栋梁之器。。有官有印。况又无冲无破。外：不知几年上中举。净：青云当弱冠。拟听鹿鸣歌。仕途碌碌。直登高座。
五供养
作者：沈受先
朝代：明
体裁：曲

外：题名付我员外在京中回来得的。。欲取冯京。尊意如何。净：京里回来得的。取名冯京。但不知京字怎解外：京者大也。。我毛诗曾读过。左传尽看过。生：不知毛诗左传上怎么说外：毛诗上说道。如砥如京。左传上说。莫之与京。。毛诗左传。义理推来皆可。净：先生不要差了。被人笑你。外：说文曾考订。义理不差讹。若有差讹。是吾之过。
五供养
作者：沈受先
朝代：明
体裁：曲

当归半夏。香附乾姜。白朮升麻。生：腹中有疾。末：消痰加枳壳。活血用红花。生：大便有些不实。末：大便不实。再用猪苓泽泻。净：莫不是旧方。末：旧方曾考订。或减或增加。我三世明医。岂有差讹。
五供养
作者：沈受先
朝代：明
体裁：曲

生：褚先生。蒙君过我。受你奇方。治我浑家陈先生。。多君知典籍。名字取来佳卫先生。。推详八字。更又多劳足下。未能酬厚礼。且请告杯茶。净末外：令正坐草。不劳赐茶。生：少待从容。踵门叩谢。
五更转
作者：沈受先
朝代：明
体裁：曲

净：想不休。思不歇。何当心苦切。心中苦切。苦切和谁说。展转踌躇。肝肠百裂你看东邻西舍。人家女儿。在灯前灯下。喜喜欢欢。惟有我家呵。。人不和。家不祥。天作孽。夫妻对面。对面相悲咽。未审母子相逢。何年何月。
五更转
作者：沈受先
朝代：明
体裁：曲

我命运乖。粮运折。家私都准折。东那西辏犹还缺。一女多娇。将他来抛撇。心痛伤。情惨切。肠郁结。天恩废尽。废尽彝伦绝。哭得我两眼俱昏。泪枯流血。
侥侥令
作者：沈受先
朝代：明
体裁：曲

丑：春风翻舞袖。白雪调歌声。十二金钗频频劝。一任醉扶归锦帐中。
侥侥令
作者：沈受先
朝代：明
体裁：曲

众合：宝香销夜鼎。银烛冷秋屏。忽听得曲尽仙韶番别调。檀板按瑶笙。杂锦筝。
侥侥令
作者：沈受先
朝代：明
体裁：曲

众合：镜关刁斗响。金井辘轳鸣。又见月落星沈河汉没。隔屋听鸡声。人已行。
侥侥令
作者：沈受先
朝代：明
体裁：曲

净：霞觞光泛。银烛影摇红。赵舞燕歌齐簇拥。直饮到月儿高花影重。
傍妆台
作者：沈受先
朝代：明
体裁：曲

丑：自伤悲只因微利。把荆树两分离。父年老如风烛。母暴露未归泥皇天。。祝愿他来时风送滕王阁。只怕运退雷轰荐福碑合前。
傍妆台
作者：沈受先
朝代：明
体裁：曲

我孩儿长安为客。一去二年馀。不知他踪迹将何寄。空教我意踌蹰皇天。。只愿他梯山航海无危险。万贯腰缠返故庐。合：天寒岁暮。风餐水栖。只为利缰名锁。父子各东西。
八声甘州
作者：沈受先
朝代：明
体裁：曲

小末：酌量。身居金马玉堂。中三元才岂寻常。如斯佳婿。万千年青史名香。这郎才女貌人间少。夫贵妻荣实异常。参详。结朱陈两姓相当。
八声甘州
作者：沈受先
朝代：明
体裁：曲

末：我执掌朝纲。位三台辅佐明王。务使心存忠正。免言官说短论长堂候官。。我若得那青年才子为佳婿。添我阀阅门墙倍有光。端详。这姻缘果是无双。
六么令
作者：沈受先
朝代：明
体裁：曲

丑上：豪门来往。骨骸中都是风光。三分模样十分妆。红绣袄。绿罗裳。路人一见魂多丧。路人一见魂多丧。
六么令
作者：沈受先
朝代：明
体裁：曲

丑上：钦承朝命。来选择楚地书生。立意存公正洁如冰。但得禹门头角变。拟为当代掌丝纶。
六么令
作者：沈受先
朝代：明
体裁：曲

净上：裙衫京样。称身材不短不长。珠花斜插鬓云傍。眉黛秀。口脂香。百般妆出妖娆相。百般妆出妖娆相。
六么令
作者：沈受先
朝代：明
体裁：曲

净小生上：槐花正黄。赴科场举子忙。各把胸中蕴尽敷扬。五百名英雄都到此。不知谁是解元郎。
出队子
作者：沈受先
朝代：明
体裁：曲

二旦丑净：朱幢宝盖。朱幢宝盖。特送星官离上台。暂临尘世入凡胎。我等祥光回驾来。五色云车。六龙拥排。
出队子
作者：沈受先
朝代：明
体裁：曲

外生末同上：才离黄壤。才离黄壤。足蹑祥云到上方。昭灵神贶事非常。一一敷陈到玉皇。善恶攸分。祸福自彰。
出队子
作者：沈受先
朝代：明
体裁：曲

小生上：心慌步紧。心慌步紧。错走前村半里程。何时得见岳阳金。浑似南柯一梦醒天那。。愿得他人发个善心。
北点绛唇
作者：沈受先
朝代：明
体裁：曲

外上：玉露沾衣。九重金殿珠帘起。伫立丹墀。上下传恩旨。
北点绛唇
作者：沈受先
朝代：明
体裁：曲

小生：圣主崇儒。携书千里来投试。惭愧无知。实忝魁多士。
双声子
作者：沈受先
朝代：明
体裁：曲

众：鄂州的。鄂州的。冯商版籍。江夏的。江夏的。冯商第宅。九天须臾经历。文曲降紫极。托生下域。连中三元。旋登九棘。
双声子
作者：沈受先
朝代：明
体裁：曲

冯商的。冯商的。积功累德。冯商的。冯商的。施仁布泽。帝心简于幽默。当加厚宠锡。文曲星被谪。投入凡胎。为其子息。
合欢令
作者：沈受先
朝代：明
体裁：曲

末上：朝夕萦方寸。为爱女未遂良姻。
哭相思
作者：沈受先
朝代：明
体裁：曲

小生贴：山遥水远见无由。今日相逢邂逅。再生恩德不能酬。如见生身父母。
唐多令
作者：沈受先
朝代：明
体裁：曲

一见好心惊。还疑梦里形。
唐多令
作者：沈受先
朝代：明
体裁：曲

末上：一段姻缘天上来。何须红叶良媒。
唐多令
作者：沈受先
朝代：明
体裁：曲

贴上：锦绣华堂喜气浓。争看佳婿近乘龙。鼍鼓振［⿰口逢］［⿰口逢］。朱履满堂声鬨。
啄木儿
作者：沈受先
朝代：明
体裁：曲

但闻得男先女有所求。你可女先于男礼不周。贴：只是一宵之爱。何须峻拒。生：岂不闻邮亭中一夜风流。番做了万年遗臭。贴：员外。奴家非是邮亭之妇。又无一个人知觉。生：伊家夫主能瞒否。皇天后土难欺漏。怎做得襟裾一马牛。
啄木儿
作者：沈受先
朝代：明
体裁：曲

净：人多病系五行五行若不济呵。。旦夕之间灾祸生。交夏来罗计相冲罗乃火之首。计乃火之馀。。相作炒怎得安宁。末：既是罗计作炒。与他禳星作福何如。净：禳星作福无灵应。须得见喜方安静若是见喜呵。。此病随时便减轻。
啄木儿
作者：沈受先
朝代：明
体裁：曲

末：我操国柄佐圣明。我是九棘三槐位里人。要择个坦腹东床。岂无个贵戚王孙夫人。不但女婿要择。亲家也要择。。朱门白屋难相并。田翁国老非同等。这段姻缘断不成。
啄木儿
作者：沈受先
朝代：明
体裁：曲

生：人所贵德行优。我一点良心日自修。娘子。你快去。贴：门也锁了。那里去生：你锁了门呵。。我是柳下惠至晓不迷。只不如鲁男子闭户无求。若是他人妻子吾淫媾。吾家妻子遭人诱。这天报昭昭怎肯休。
啄木儿
作者：沈受先
朝代：明
体裁：曲

贴：丞相。你且休迟滞宜早行。但得个诗礼门墙便可成。既是个积善之家。况此子又是饱学书生丞相。。不如及早谐婚聘。儿孙自有儿孙命。难得个同年同月同时同日生。
啄木儿
作者：沈受先
朝代：明
体裁：曲

贴：非君诱岂汝求。为受活命之恩未得酬。从夫命身属于君。须知覆水难收。妾身不是墙花柳。只为恩山义海难消受。故把明珠暗里投。
四边静
作者：沈受先
朝代：明
体裁：曲

丑：你那诓财背义真禽兽。你去忘忧恣花酒。今日假乖张。把花言强分剖。教人气呕。实难消受。这私债与官粮。一时怎措手。
四边静
作者：沈受先
朝代：明
体裁：曲

外：流荡忘返丧家狗。你的心胆大如斗。一去二年馀。回家剩空手。将没做有。出乖露丑我没了这银子。不如死了罢。。我命合该休大孩儿。。可怜你母棺风雨圬。
四边静
作者：沈受先
朝代：明
体裁：曲

小生：爹爹哥哥嫂嫂。我二年劳苦穷途走。并何曾观花酒。披星夜渡关。戴月晓登岫。命合掣肘。一无所有。残喘不如休。为人枉生受。
四边静
作者：沈受先
朝代：明
体裁：曲

我一时差误将心昧。只为毛色颇相类。又把言语冒君威。如今空自悔。今日负荆请罪。小人敢辞鞭背员外。。你若以德报冤仇。使人愈惶愧。
四边静
作者：沈受先
朝代：明
体裁：曲

生：世间物色多相类。未尝有无对。只在一时讹。此非有心为。休得拜跪。何须惶愧。我愚性素宽洪。何尝较人罪。
四边静
作者：沈受先
朝代：明
体裁：曲

贴：官人。钱财易得君知否。你兄弟再难有。为利便伤情。孰轻与孰厚丑打小生介贴：官人。。休得争斗。权时消受。宛转作良谋。从容免灾咎。
园林好
作者：沈受先
朝代：明
体裁：曲

小生：从亲命只得远离。我何忍脱班斓舞衣儿去了呵。。谁侍奉高堂甘旨爹爹。。我若及第便回归。及第便回归。
园林好
作者：沈受先
朝代：明
体裁：曲

生：我孩儿不须致疑。论功名在青年可为。若得你连登高第。显双亲耀闾里。
大环着
作者：沈受先
朝代：明
体裁：曲

众合：满门阑和气。满门阑和气。庭产紫芝。景星庆云龙呈瑞。想天人契合当此时。再见唐虞之世。久安长治。况遇明良相际。拜丹墀。承恩有子。食天禄昼锦荣归。喜今日一家骨肉团圆。庆幸应无比。荣华富贵康宁。一概从今始。永受馀庇。
大迓鼓
作者：沈受先
朝代：明
体裁：曲

丑：张家二八娘。生：二八十六岁。不知他才貌何如。丑：他贤如孟光。貌比王嫱。生：要多少财礼。丑：你聘财若出银百两。管教今夜便成双。与你执柯。期取弄璋。
大迓鼓
作者：沈受先
朝代：明
体裁：曲

生：吾家庆泽长。世居江夏。冯姓名商。丑：原来是江夏冯官人。久慕久慕。生：念独夫老去谁供养。于今将效凤求凰。敢请伐柯。期取弄璋。
如梦令
作者：沈受先
朝代：明
体裁：曲

生上：曾记寻常俗谚。说道人离乡贱。匹马走风烟。吹得京尘满面。开筵宴。逆旅议成姻眷。
字字双
作者：沈受先
朝代：明
体裁：曲

净丑上：春台春凳摆得能。端正。安排春盛十来层。齐整。东阳美酒七八瓶。忒盛。正好猜拳掷色赌输赢。行令。
尾声
作者：沈受先
朝代：明
体裁：曲

众合：夫妻和顺从今定。这段姻缘夙世成。琴瑟和谐乐万春。
尾声
作者：沈受先
朝代：明
体裁：曲

众合：想当初阴德事。一念能感天和地。锡福瀼瀼知未替。
尾声
作者：沈受先
朝代：明
体裁：曲

众：华堂佳景如金谷。花烛荧煌人共祝。共祝夫妻永和睦。
尾声
作者：沈受先
朝代：明
体裁：曲

合：求名夺利誇得意。胜似状元及第。骨肉团圆把怀抱舒。
尾声
作者：沈受先
朝代：明
体裁：曲

合：清华骨相异寻常。多开向富贵门墙。愿岁岁年年人共赏。
尾声
作者：沈受先
朝代：明
体裁：曲

合：盘桓且尽今宵兴。兔走乌飞不暂停。莫待华发萧萧两鬓生。
尾声
作者：沈受先
朝代：明
体裁：曲

小生：从今打破凄凉寨员外。。何日偿还恩债。只怕水远山遥天一涯。
尾声
作者：沈受先
朝代：明
体裁：曲

小生：爹爹哥嫂权消受。若得完璧归家重厮守下外丑：呸。。一似东海捞针何处求。
尾声
作者：沈受先
朝代：明
体裁：曲

小生：辞亲舍赴帝畿。从此登山涉水。莫使双亲频倚闾。
尾声
作者：沈受先
朝代：明
体裁：曲

生旦：今朝始得离学校。坐廊庙经邦论道。这都是辛苦中博来荣耀。
尾声
作者：沈受先
朝代：明
体裁：曲

通宵方寸无差谬。不比寻常鼠狗偷。贴看他正大光明类孔周。
山坡羊
作者：沈受先
朝代：明
体裁：曲

净：我儿。你去了。教我将何依赖。谁念我形衰力败。从今后举目无亲。恁凄凉何由得解。这祸胎老儿。。因你贪图纲运来指望招个女婿来家。以为养老之基。谁想你如今去了呵。。使我孤形吊影有谁揪采。死后无人筑墓台合前。
山坡羊
作者：沈受先
朝代：明
体裁：曲

只为这官粮无从完解儿。。只得与你参商恩爱。这狗命不如早死。免得见人离家败。泪满腮。祸从天上来我的儿。你去了呵。。我的愁怀郁郁。早晚归冥界。暴露尸骸谁葬埋。合：伤悲。亲骨肉何年得再谐。哀哉。你万水千山何日回。
山坡羊
作者：沈受先
朝代：明
体裁：曲

贴：我爹爹不须垂泪。我亲娘自宜宽解。为孩儿合受分离。致一家东飘西败爹爹。。这聘财。将去完官库藏来。免得鞭笞刑禁又受人欺害爹娘。儿便去了。。我的魂魄终宵梦里回合前。
山花子
作者：沈受先
朝代：明
体裁：曲

外：登云发轫从今进。伫看科甲连登。羡青年学业有成。战文场压倒英雄。合：叹诗书何尝负人。一朝荣贵昼锦行。荣亲显妻受帝恩。不枉了萤窗十载辛勤。
山花子
作者：沈受先
朝代：明
体裁：曲

生：自惭老朽惟安分。守田农处世无能。幸遭逢贤侯赞成。使蟾蜍万里飞腾合前外。
忆多娇
作者：沈受先
朝代：明
体裁：曲

小生：看他容坦率。性情执。不以势利关心真难得义气昂昂薰天日官人。。与你路途南北。路途南北。未审何时报德。
忆多娇
作者：沈受先
朝代：明
体裁：曲

生：你休叹息。莫感激。我平生不取非义物。幸遇卑人无损失得了这银子呵。。管取你一家骨肉重欢溢。小生：官人。你且收二十两去。生：休得强勒。休得强勒。我不是贪财盗蹠。
忆故乡
作者：沈受先
朝代：明
体裁：曲

生上：归心徒自切。空使大刀折。
忆秦娥
作者：沈受先
朝代：明
体裁：曲

净上：推命是生涯。末上：卖药无常价。净末见介：夜来三更时分。家家听得空中鼓乐喧天。有人说道迎送状元到冯宅去。此事真奇异也呵。外：我家亦闻空中此言。冯氏未必生子。可同去一望。众：转湾抹角。此间已是了。生上：龙驹有种。麟儿无价。幸喜添丁昨夜。
忆秦娥
作者：沈受先
朝代：明
体裁：曲

小生上：别却家山到此行。白云一望自伤情。昨宵一枕还乡梦。又被鸡声唤却醒。
忆莺儿
作者：沈受先
朝代：明
体裁：曲

丑：你把聘财。轻弃捐。济人急难胜结缘。阴德从来感动天。位登寿山。广种福田。何愁眼下无姻眷。似君贤。麟儿早赐。庆泽永流传。
忆莺儿
作者：沈受先
朝代：明
体裁：曲

君最贤。怜妾艰。遣妾还家不索钱。仁义于君得两全。德深似渊。量宏似天。阴功最大行方便。合：望苍天。与他前程远大。瓜瓞永绵绵。
忆莺儿
作者：沈受先
朝代：明
体裁：曲

生：你且休叹嗟。免泪涟我要娶妾呵。。本求子嗣得两全。忍教你父子分两边如今遣还你父亲呵。。去珠复还。缺月再圆。一家骨肉重相见。请回旋。从今如愿。别择个好姻缘。
惜奴娇
作者：沈受先
朝代：明
体裁：曲

缟素花王。逞清真国色。冷淡天香。寒丛里偏惹蜂蝶飞攘。净丑：春光。点缀奇葩。绿叶交辉。碧枝相傍。小贴：端详。宛然似玉天仙身跨彩鸾飞降。
惜奴娇
作者：沈受先
朝代：明
体裁：曲

非常。月貌冰肤。甚清于魏紫。雅似姚黄。风帘外只见玉毬飘荡。贴：不让。兴庆池东。沈香亭北。红尘十丈。净丑：还像。杨太真洗妆时倦倚象牙床上。
懒画眉
作者：沈受先
朝代：明
体裁：曲

净：木桃投我久铭心。愧乏琼瑶报大恩。陇头梅蕊露先春。折来传报江南信。两字平安抵万金。
懒画眉
作者：沈受先
朝代：明
体裁：曲

小生：长途芳草绿如裀。好把王孙归路分。临行执手问归程。须知欲别情何忍。折柳殷勤赠故人。
懒画眉
作者：沈受先
朝代：明
体裁：曲

生：小生回谢一杯。荷蒙佳酝及盘飧。辱爱殷勤送我行卑人。看昏鸦集树日将曛。自古道送君千里终须别。西出阳关无故人。
懒画眉
作者：沈受先
朝代：明
体裁：曲

闻君车从侍长亭。聊具壶觞表寸诚。骊驹唱彻断肠声。不知何日重欢庆员外。。愿你万贯腰缠出帝京。
挂真儿
作者：沈受先
朝代：明
体裁：曲

旦上：小院人閒春昼永。香篆袅帘控金钩。睡起纱厨。翠鬟整罢。重献长春寿酒。
排歌
作者：沈受先
朝代：明
体裁：曲

净丑：邂逅相逢。情怀更浓。通宵畅饮千钟。人生不饮总成空。洞口桃花也笑侬。歌一曲。饮数钟。楼头不觉鼓三鼕。合：身如寄迹似蓬。长安日日醉春风。
排歌
作者：沈受先
朝代：明
体裁：曲

小生外：萍水他乡。情投意浓。杖头不惜钱空。休将酒数问石崇。歌罢桃花扇底风。斟绿醑。劝碧筒。玉壶不觉已筛空。合：双眉晕。两颊红。座上依稀尽醉翁。
排歌
作者：沈受先
朝代：明
体裁：曲

末：天色大明了。古寺山僧。频敲晓钟。看看斗柄横东。房中客侣笑声雄。唱饮通宵兴更浓。忙收拾。启荜蓬。竹炉汤沸火初红。合：黄粮熟。绿酒浓。相逢不饮总成空。
斗玉蟾
作者：沈受先
朝代：明
体裁：曲

小贴：谁将。种近华堂傍。明珠帘箔烂熳银屏帐。把尘埃拂拭玉泉滋养。旦：阶上。一番风雨过。西子浴兰汤。泛瑶觞。人正在春雪香中临轩相赏。净丑：幽芳。独占春阳。那韶华俗眼等閒谁向。也不知曾种洛阳沃壤。梦想。玉杯盛露冷。琼树带清香。似西方。迦罗国梵王觉悟深颜色相合前。
普贤歌
作者：沈受先
朝代：明
体裁：曲

丑上：年时饥馑实难撑。夕飧朝饔力不胜。柴薪没一茎。稻谷没半升环堵萧然尘满甑。
普贤歌
作者：沈受先
朝代：明
体裁：曲

净上：桂薪玉粒价如金。女哭儿啼彻四邻。饥寒苦逼身。凄凉不可禁。说向他人应不忍。
望吾乡
作者：沈受先
朝代：明
体裁：曲

生上：六出飞飞。长途客思迷。一鞭行色匆匆去。寒威侵骨多诗趣。局促难成句。推敲处进步迟。野店深深闭。
望吾乡
作者：沈受先
朝代：明
体裁：曲

生上：道路迢遥。风寒雪又飘。红尘滚滚长安道。镜中两鬓萧然皓。碌碌江湖老。身穿幽壑过小桥。渔父停其棹。
望远行
作者：沈受先
朝代：明
体裁：曲

生上：沙里黄金可致。天涯游子难招。旦上：临行密密缝针线。意恐迟迟脱布袍。合还期夺锦标。
望远行
作者：沈受先
朝代：明
体裁：曲

生上：行色一鞭残照里。问牧童酒家何处。丑上：暂停劳顿驻征车。邮亭畔酒旗摇曳。
柳摇金
作者：沈受先
朝代：明
体裁：曲

净：莺花千里。鸥波满溪。随处可留题。夜宿舟中饭。晨征马上鸡。想多少离愁别恨。想多少离愁别恨。都在送行时。要祛愁扫恨。频呼酒卮。合：双双燕语。两两莺啼。燕语莺啼。混入在离歌声里。
柳摇金
作者：沈受先
朝代：明
体裁：曲

外：萧萧行李。迢迢路岐。翘首望京畿。殿阁红云绕。京城绿树迷。且痛饮琼浆百盏。且痛饮琼浆百盏。何若惜分离。这悲欢聚散。原无定期合前。
柳摇金
作者：沈受先
朝代：明
体裁：曲

小生：筵开罗绮。吹竹奏丝。惜别酒迟迟呀。。忽见青山坠。俄看白日低。说不尽衷肠心事。说不尽衷肠心事。末：快行程罢。生：仆子又相催。且停杯拜别。难禁泪垂合前。
柳摇金
作者：沈受先
朝代：明
体裁：曲

生：云蒸花气。风牵柳丝。春色斗芳菲。正好同游赏。那堪远别离。他日到皇都旅邸。他日到皇都旅邸。两地费相思。小生：此去何时返呵。生：问何时返旆。茫然未知合前。
桂枝香
作者：沈受先
朝代：明
体裁：曲

匆匆开宴。重将烛剪。安排着合卺春杯。灯下交相酬劝呀。。看他闷思郁然。闷思郁然。莫不是聘财轻鲜。礼仪疏简小娘子。。你且从权。莫道我山妻妒。我的山妻且是贤。
桂枝香
作者：沈受先
朝代：明
体裁：曲

生：与你红丝新绾。期为姻眷。缘何不念新婚。愁锁双眉不转。你有事尽言。有事尽言。与伊分辨。不须愁怨。这姻缘。想他就里非无屈。其间必有冤。
桂枝香
作者：沈受先
朝代：明
体裁：曲

生：听他哀情悽惨。使我勃然色变。你双亲衰老无儿。何忍把你天伦离间小娘子。。不须泪涟。不须泪涟。把你送归庭院。贴：想我家父必将银子完官去了。奴家情愿随官人去也。生：你也不须留恋。请回旋。教你骨肉重完聚。别选姻缘遂百年。
桂枝香
作者：沈受先
朝代：明
体裁：曲

贴：严君游宦。时乖多难。生：你原来是宦家之女。令尊做甚么官来。贴：只因纲运他方。欠折官粮一半。生：运折了官粮。如何处置贴：说也惶恐。。却卖妾抵偿。卖妾抵偿。非吾之愿。教我如何不怨。有谁怜我的爹娘。。儿去亲无倚。心旌两地悬。
桂枝香
作者：沈受先
朝代：明
体裁：曲

贴：言之惭赧。只恐逆流难挽。痛双亲衰老无儿。我去了何人为伴我的爹娘。。从今别后。从今别后。山遥水远。抱负终天之怨。好心酸我的爹娘。。若要重相见。三更梦里旋。
桂枝香
作者：沈受先
朝代：明
体裁：曲

贴：财非轻鲜。礼非疏简。只因有事关心。闷思实难排遣丑：小姐。。你且莫怨天。且莫怨天。怨天天远。况你的事难展转。贴：这其间。欲诉衷肠事。伤心不可言。
楚阳台
作者：沈受先
朝代：明
体裁：曲

燮理阴阳。调和鼎鼐。会明良世际雍熙。吾家爱女已及笄。未得乘龙佳婿。
步步娇
作者：沈受先
朝代：明
体裁：曲

旦上：玉郎一自京师去。添我离愁绪。鳞鸿不见书。不知娶得妾还未劝夫娶妾也非痴。。只图他生个小孩儿。要与冯氏承宗嗣。
步步娇
作者：沈受先
朝代：明
体裁：曲

生上：年纪强壮犹无嗣。家业谁承继。婚姻事已非。只愁山妻问及深惭耻。进步且迟迟。不觉又到家庭矣。
步蟾宫
作者：沈受先
朝代：明
体裁：曲

生旦吊场小生上：蟾宫仙桂折高枝。不负趋庭学礼诗。鹿鸣宴罢马如飞。功名遂少年豪气。
水底鱼
作者：沈受先
朝代：明
体裁：曲

净上：推算最有名。言无不应。人人称我是神明。大哥拜揖。大哥有何事。末：富丞相府中。特来请你。净：这便就行。你去通报。末：禀夫人。推命的请到了。贴：着他进来。净：夫人。算命的拜揖。贴：先生是子平是五星。净：小子多能。子平兼五星。手中无物。一本百中经。请问小姐贵造。贴：欲问年庚。今当二八龄。净：何月何日。贴：仲春朔日。半夜子时生净：我那里。有个冯京。青春二八龄。贴：也是十六岁。不知何月日。净：同年月日。也是子时生。贴：听说冯京。他父亲是甚名。净：他父亲是冯商。贴：他何方人氏。净：鄂州江夏人氏。贴曾做甚营生。
水底鱼
作者：沈受先
朝代：明
体裁：曲

净上：赶脚为生。我的马儿没处寻。通宵奔走。如何无影形。
水底鱼
作者：沈受先
朝代：明
体裁：曲

小生上：步走如飞。遗金又得归。如鱼得水。病遇良医。
水底鱼
作者：沈受先
朝代：明
体裁：曲

贴上：抱屈含冤。谁人肯见怜。夫遭横害。多因奴命蹇。
江儿水
作者：沈受先
朝代：明
体裁：曲

娶得张家女。幽閒好美姿。旦：且喜且喜生：谁知是张运使之女。其父欠折官粮。。却将此女做倍偿我一闻其言。。恻然不觉慈心起。随时即遣还家去。旦：既是还他。财礼不要也罢了生：孺人。。你的高见正合吾意。百两白金。毫忽何曾索取。
江儿水
作者：沈受先
朝代：明
体裁：曲

旦：员外。你的阴德如斯厚。何愁没有儿。伊家后裔将兴矣。孔释抱送麟儿至。相传统绪无休替。使我不胜之喜。生：还妾之事。出于无心。那有意去求子旦：员外。何必多疑。阴德出乎无意。
洞房春
作者：沈受先
朝代：明
体裁：曲

丑上：花烛荧煌。洞房今夜开筵宴。冯官人。新人已到门首。你可出去迎接。生：起动起动。贴上：玉笙低按。伉俪非吾愿。生：老大新婚。灯下羞相见。贴：心怀怨。泪痕如线。界破残妆面。
浆水令
作者：沈受先
朝代：明
体裁：曲

貌堂堂飞琼遗像。气洋洋色睹秋娘。纷纷红紫斗浓妆。怎如他一种清芳。东风恶无力抗。都坠在百宝阑杆上。琼瑶蕊。琼瑶蕊半含半放。如有待。如有待探花郎。
清江引
作者：沈受先
朝代：明
体裁：曲

净：一轮皓魄清辉映。万籁声俱静。敲砧门巷声。吹笛关山韵。断肠声此夜偏难听。
清江引
作者：沈受先
朝代：明
体裁：曲

小生：长空万里天街静。皎皎明如镜。中秋色倍明。雪夜光尤莹。广寒宫折桂枝扬名姓。
满庭芳
作者：沈受先
朝代：明
体裁：曲

生上：奕世箕裘。江夏昭昭华裔。白昼无私。青春门第。荡漾游丝飞絮。喜闺中琴瑟相宜。奈膝下萧条丹桂。
满庭芳
作者：沈受先
朝代：明
体裁：曲

生上：花雾凝香。柳烟分绿。艳阳景物堪题。莺簧调律。燕剪香泥。满目韶光可爱。怡情处诗酒琴棋。瑶阶下奇葩异卉。何日产灵芝。
滴溜子
作者：沈受先
朝代：明
体裁：曲

众持袍笏冠带上：这袍笏。这袍笏。置从内廷。这冠带。这冠带。恩光显荣。降从九重。丹阃传宣赐试臣。实为荣幸。随敕佩服。昼锦登瀛。
滴溜子
作者：沈受先
朝代：明
体裁：曲

众：喜今日。喜今日洞房花烛。看明年。看明年芝田生玉。这富贵人人所欲。愿有子万事足。今为眷属。喜百岁和谐。夫和妇睦。
滴溜子
作者：沈受先
朝代：明
体裁：曲

小生：追思起。追思起。素无往来。蒙尊惠。蒙尊惠。于情怎该。叹今世无由偿债徒然自感慨我小人去后呵。。朝夕里焚香顶礼如来。
点绛唇
作者：沈受先
朝代：明
体裁：曲

旦上：霭霭天香。沈沈星斗。正是临朝时候。俟金鸾渐出龙楼。鸣玉磬万神拱手。
点绛唇
作者：沈受先
朝代：明
体裁：曲

贴上：环佩铿锵。笙歌嘹喨。出重霄步入天堂。听阙下钟鸣鼓响。
玉交枝
作者：沈受先
朝代：明
体裁：曲

丑：兄弟。天随人愿。喜邂逅得遇大贤。他量宽洪见利心不变。料阴功感格苍天。愿他康宁富贵乐馀年。儿孙代代承天眷合前。
玉交枝
作者：沈受先
朝代：明
体裁：曲

外：望乞苍穹明鉴。我孩儿在京师转还。把囊资失却在招商店。遇冯商慷慨交还。他分文不取德行全。孩儿。你不将银子回来。我必是死了。小生：爹爹。我若寻这银子不见。我多因也是死了外：孩儿。。我与你在鬼门关上重回转。皇天后土。合：愿冯君福如海渊。愿冯君寿比泰山。
玉交枝
作者：沈受先
朝代：明
体裁：曲

小生：吾身不幸。值非灾九死一生冯员外。。若非你轻财重义相怜悯。我残生已入幽冥皇天。。愿他多生贵子做公卿。全家食禄延馀庆。合：愿穹苍无私显灵。鉴善恶明明昭应。
玉交枝
作者：沈受先
朝代：明
体裁：曲

小生：若论济人方便。架津梁也是枉然。浮图七级非为善今日还了我银子呵。。使一家骨肉团圆皇天。我也无可报他。。减我未来岁与年。添他鹤算成千万合前。
玉交枝
作者：沈受先
朝代：明
体裁：曲

末：亲家。你施仁施义。这心术古今罕稀。你若还要识张公女。生：在何处。末：我荆妻便是无疑。生：原来亲家的夫人就是。老拙出于不知。得罪了。末：此情于我初怎知。成亲后始得其详细。这阴骘合产好儿。喜今日连登高第。
玉交枝
作者：沈受先
朝代：明
体裁：曲

末：我房下为怀君恩义这亲事呵。。二年前曾欲勉为实不瞒亲家。。因吾不欲成其事。这姻缘两下稽迟。岂期今日又偶为。实由天数非人意。望尊亲休嫌丑女。奉蘋蘩不能周备。
玉交枝
作者：沈受先
朝代：明
体裁：曲

生：亲家大人。我出言无意。蒙问及岂敢隐欺。我言词不逊不恭。幸恕我不知之罪只因夫人亲家。五花官诰霞帔随。鸾凤岂是山鸡配。弃荆布服却锦衣。饱珍羞何尝菽水。
玉交枝
作者：沈受先
朝代：明
体裁：曲

生：当初无子。欲娶妾曾往帝畿。百金娶得张公女。到来时拟会佳期。忽问此女情惨悽。他父亲卖女既为官粮。他又道老年亲膝下没儿。难远涉千山万水。末：后来怎么了生：我一闻其言。。慈心顿起。即时间闻之媒妪。随时送女还家去。使白圭不玷瑕疵。末：聘财怎么了。生：聘财毫忽不追取。想他别配豪门矣。合：到明年自产小儿。喜今日连登科第。
玉交枝
作者：沈受先
朝代：明
体裁：曲

贴：君当从善。切勿效炎凉变迁官人。。不思手足恩深远。为钱财仇不戴天。若非贤达来保全。同胞骨肉无由见合前。
玉交枝
作者：沈受先
朝代：明
体裁：曲

贴：我为遭逢奸佞。为花容亡家破身官人。。只道今生不得同衾枕。岂期腐草为萤。若非员外施大恩。夫南妇北成灰烬合前。
玉山颓
作者：沈受先
朝代：明
体裁：曲

丑：百金为聘。这婚姻适来已成。那冯君闻你无儿。何忍断绝你天伦。外：多蒙他哀怜。只是聘财纳之于官了。如何是好。丑：那冯君说定。事急吾当相赠。外：这个怎么使得。须是要还他的银子才是。净：老贼。你银子在那里。丑：老爹不必多僝僽。请自宽心。他把婚书文券送还君。
玉山颓
作者：沈受先
朝代：明
体裁：曲

净：事难前定。聘已成谁知变更孩儿。富丞相亡了夫人。要娶你为正室。。这亲事若得完成。早晚间得以相亲。穷通衰盛。一切皆由天命合前丑。
玉山颓
作者：沈受先
朝代：明
体裁：曲

外：深恩熟省。怎当他盛德厚情。但愿结草今生。不结草死不目瞑。白金十锭。谁肯在难中相赠合前。
玉山颓
作者：沈受先
朝代：明
体裁：曲

贴：儿身侥倖。喜今朝又见双亲。倘明朝一出京城。何日里得归乡井爹妈。。那冯君可敬。他量大心慈身正。合：合宅蒙恩庆。拜告神明。愿他多生儿子做公卿。
玉芙蓉
作者：沈受先
朝代：明
体裁：曲

丑：爹爹。你当初不见机。长道他是成家子。把田园典卖。托他生理。谁知他流落都花费今日呵。。财散人离恰怨谁爹爹。。你空追悔。辜负了你将心托明月。谁知明月照沟渠。
玉芙蓉
作者：沈受先
朝代：明
体裁：曲

丑：诗书最可嫌。酒色偏不厌。饱肥甘何尝用菽水齑盐。小生：作囊橐如何。丑：腰缠十万还骑鹤。末：你读书如何。丑：腹饱五车期步蟾。深知感。严师益友日磨渐。那时成就有何难。
玉芙蓉
作者：沈受先
朝代：明
体裁：曲

外：追思不肖儿。他一似风中絮。几经年流荡。把资财花费。教咱怨恨成灾滞赵乙。你这败子。。我在九地含冤只恨伊。垂珠泪大孩儿。等我死了呵。。任把我尸骸暴露。教傍人笑骂败家儿。
玉芙蓉
作者：沈受先
朝代：明
体裁：曲

宾师分所严。道学吾何忝。况门墙诸子学优才赡。云龙天上争先绕。雪案萤窗莫久淹。前程暗。倘吾徒造就。那时节须知青者出于蓝。
玉芙蓉
作者：沈受先
朝代：明
体裁：曲

小生：胸中星斗敛。笔底云烟染。看春闱鳌头许谁先占。斲琴须用桐和梓。作室宜求梗与楠。吾何憾。朝经暮史。君不见蛟龙头角岂终潜。
玉芙蓉
作者：沈受先
朝代：明
体裁：曲

贴：官人。你的严亲病已危。还把好话来宽慰。你絮叨叨终日。孜孜为利官人。我是外人。。你弟兄手足天合配。你为利伤情量忒微公公。。宽怀些我看叔叔呵。。他心存刚毅。不是个败家儿。
玩仙灯
作者：沈受先
朝代：明
体裁：曲

丑贴上：谯鼓已三更。草堂中尚遗灯影。
玩仙灯
作者：沈受先
朝代：明
体裁：曲

外上：天语出金銮。为贤才特来旌劝。
玩仙郎
作者：沈受先
朝代：明
体裁：曲

生：山海几梯航。历过红尘白浪。
琥珀坠
作者：沈受先
朝代：明
体裁：曲

生：佳人窈窕。月闭与花羞。只是我雅操坚持不妄求。那败伦伤化岂良谋。休休。与你冰炭同炉两不相投。
琥珀坠
作者：沈受先
朝代：明
体裁：曲

贴：他身如泥塑。秉烛到天明。他一点仁心认得真。教我空倍笑语枉相亲。他频频只说道淫人妻女。怕妻女淫人小生：胡大才。。你这无知恶少。见色便迷心员外。。与你存心霄壤分。不图人报广施恩。神明。愿他多生贵子。福禄寿同增。
琥珀坠
作者：沈受先
朝代：明
体裁：曲

贴：看他严声厉色。言出鬼神愁。正气漫漫冲斗牛。教我赧颜厚颊自含羞。休休。辜负御沟红叶空流。
瑞鹤仙
作者：沈受先
朝代：明
体裁：曲

外上：昨日尚居田舍。今朝身上云梯。将相何曾有种。还须教子读书。
生查子
作者：沈受先
朝代：明
体裁：曲

外上：寒灯挂壁间。照见头如雪。净上：不见绿窗人。两泪空流血。
画眉序
作者：沈受先
朝代：明
体裁：曲

众：君恩喜新沐。争看嫦娥降尘俗。这夫荣妻贵。万全之福。喜今日连理方谐。看明年凤雏当浴合前。
画眉序
作者：沈受先
朝代：明
体裁：曲

否极泰重来。今日夫妻再得谐。这恩山义海。铭刻心怀员外。你的。阴功比范氏麦舟。也不数裴公还带。合：愿期福寿无疆界。麟儿早下天台。
画眉序
作者：沈受先
朝代：明
体裁：曲

末：兰房久寂寞。今得鸾胶把断弦续。奈芝田失种。未生蓝玉。桑榆景指日将来。伉俪情非吾意欲。合：仙娥窈窕颜如玉。当贮在洞天金屋。
画眉序
作者：沈受先
朝代：明
体裁：曲

生：我重义更轻财。一点仁心无贰猜。怜你夫妻恩爱。何忍分开。你虽则是背井离乡。牢绾定同心罗带。合：劝伊莫把纲常坏。百岁里甘苦同挨。
画眉序
作者：沈受先
朝代：明
体裁：曲

贴：兰汤罢新浴。环佩铿锵捧�醁。自惭薄命。得占佳卜。妾本是裙布钗荆。何幸披金冠霞服合前。
皂兔序
作者：沈受先
朝代：明
体裁：曲

外：我老年亲终日倚闾。母暴露不能安置。你的绿鬓妇年已及笄。不能彀宜家宜室。喜今朝满载归。父和子兄和弟一团和气。合：鱼沈雁杳二年有馀。喜今朝团圆欢笑。其乐何如。
皂兔序
作者：沈受先
朝代：明
体裁：曲

小生：非是儿违亲远离。也只为利缰牢系。幸遭逢货殖高资。三倍利不求而至。因此上久迁延。羁逆旅二年馀始得归计合前。
皂角序
作者：沈受先
朝代：明
体裁：曲

生旦：历三闱文章考挍。霸四海贤才压倒。内岂无一个英豪。也须有十分高造。天资好。学问饱。命既高。时又到。直上青霄合前。
皂角序
作者：沈受先
朝代：明
体裁：曲

生旦：论其年其年少小。论其才其才苍老。观其貌貌虽朴实。观其词词多华藻。在文场。人如将。笔如刀。文势好。流水滔滔。合：南山大豹。东海巨鳌。豹文一变。鳌头独钓。
石榴花
作者：沈受先
朝代：明
体裁：曲

旦：斑衣年少。身在凤池遥。孤闷郁。寸心焦。门闾空倚过昏朝。倘吾儿得上青霄。身着紫袍。不负孟母三迁教合前。
石榴花
作者：沈受先
朝代：明
体裁：曲

生：碧云天杳。游子雁书遥。萱与桂。梓和乔。心旌千里各迢迢。想瀛洲无数英豪。夺锦标。论输赢毕竟成一笑。合：念车囊久聚秋萤。望黄竿连钓春鳌。
神仗儿
作者：沈受先
朝代：明
体裁：曲

众：天风两腋。天风两腋。霓裳飘逸。环佩随云舄。只见天路行来无迹。承帝命奉公役。
神仗儿
作者：沈受先
朝代：明
体裁：曲

众：扬尘舞蹈。扬尘舞蹈。遥瞻天表。弥罗浩浩。各具敷陈干冒。明罪禄显天条。
神仗儿
作者：沈受先
朝代：明
体裁：曲

小生小旦：云霞五色。云霞五色。风霆寥寂。万籁声俱息。只见星斗荧煌昭晰。难得这好良夕。
秦娥怨
作者：沈受先
朝代：明
体裁：曲

小贴：行行且止复行行。娇弱形骸病不胜。
秦娥怨
作者：沈受先
朝代：明
体裁：曲

贴上：良人作相固多荣。自愧奴家福本轻。一女宝和珍。可怪年来多病。
秦娥近
作者：沈受先
朝代：明
体裁：曲

末上：儒生入相岂无荣。继我书香子未生。一女貌娉婷。只恐红颜薄命。
窣地锦裆
作者：沈受先
朝代：明
体裁：曲

丑上：侬家积祖做牙行。聚宝藏珍尽巨商。凡人若要做新郎。作伐还须是老娘。作伐还须是老娘。
窣地锦裆
作者：沈受先
朝代：明
体裁：曲

小旦丑同上：少年生长在深闺。举步何曾出绣帏。爹爹严命怎生违。特上层楼步缓移。小生外生同上：少年一举占高魁。连中三元世所稀。长安得意马如飞。看遍曲江花满堤。
簇御林
作者：沈受先
朝代：明
体裁：曲

听他语情可矜娘子。。顿教人抱不平。此心不觉生怜悯娘子不须烦恼。。管教救取伊夫命。这赃银吾当区处。不必泪交倾。
红衲袄
作者：沈受先
朝代：明
体裁：曲

那子孙贤何须用你每。那子孙愚任你积如山也易倾。竟不知荣枯得失皆前定。何必劳劳苦用心。那匿爱的为你图侥倖。贪得的为你常不平。一团和气为你成仇也。重义轻财有几人。
红衲袄
作者：沈受先
朝代：明
体裁：曲

银子。人为你父与子伤了天性恩。人为你兄和弟伤了手足情。丈夫无你妻不敬。主若无伊仆慢轻。君子儒因无你失了朋友信。贞洁妇为你做了失节人银子。。人若一日无君也。伶俐聪明做了懞懂人。
红衲袄
作者：沈受先
朝代：明
体裁：曲

银子。你是天地间造化根。人为你费尽了辛与勤。人为你餐风宿水忧成病。人为你戴月披星晓夜行。人为你似鱼鳖渡海滨。人为你伴虎狼登峻岭银子。。人若一日无君也。壮士无颜人所轻。
红衲袄
作者：沈受先
朝代：明
体裁：曲

银子。多少读书人为你把纲常紊。多少廉能官为你把公论倾。多少强求的为你丧了残生命。多少善求的为你忘了廉耻情。那成家子为你多悭吝。那败家子把你如粪土轻银子。。人若一日无君也。说得乱坠天花也人不听。
绕地游
作者：沈受先
朝代：明
体裁：曲

小生上：命蹇合逢冤苦。平空遭此无辜。贴上：今朝虽得出囹圄。何忍舍糟糠之妇。
绕地游
作者：沈受先
朝代：明
体裁：曲

贴上：思念恩深似海。何时报答春晖。
缕缕金
作者：沈受先
朝代：明
体裁：曲

净：天已晚。日沈西。归人争渡紧。茅舍掩柴扉。前村寻宿店。且衔杯。只因心急步行迟。停骖解行旆。
缕缕金
作者：沈受先
朝代：明
体裁：曲

外小生净丑上：车儿紧。马如飞。往来人似蚁。南北路东西。千里京华道。不胜迢递。望乡关杳杳白云飞。红尘染衣袂。
菊花心
作者：沈受先
朝代：明
体裁：曲

生上：当今天子选贤良。游子天涯去路长。旦上：一念感穹苍。愿得他名题金榜。
蓝桥仙
作者：沈受先
朝代：明
体裁：曲

末上：恩典滥叨钟鼎任。圣明朝雨露恩深。草履黄麻。暂辞青禁。聊假片时安静。黄阁掌丝纶。当朝第一人。九重瞻日月。四海贺阳春。名覆金瓯重。恩须铁券新。断弦今再续。缺月又重明。下官富弼。职任当朝丞相。只因丧了荆妻。今日续娶张运使之女。已曾差人去迎接了。想必是来也。吹打同贴上：玉容妆罢上兰桥。直至相府深杳净上喝礼介。
西地锦
作者：沈受先
朝代：明
体裁：曲

小生上：洞房花烛摇红影。果然金榜题名。小旦上：佳期夜赴从亲命。如游阆苑蓬瀛净丑上唱拜递酒介。
西地锦
作者：沈受先
朝代：明
体裁：曲

小生上：素志惟甘清淡。三坟五典沈酣。丑上：致君尧舜吾何忝。荷衣拟换朝衫。
西地锦
作者：沈受先
朝代：明
体裁：曲

末上：日暖风轻云淡。芸窗徐捲湘帘。老来厌舞青萍剑。日常披展牙签。
西地锦
作者：沈受先
朝代：明
体裁：曲

末上：柱国老勋臣。千里承皇命。赤心忠胆掌丝纶。岂肯图侥倖。
西地锦
作者：沈受先
朝代：明
体裁：曲

末：途路久驱驰。喜得到朱陈村里。贴上：进步且迟迟。只恐临时差语。
西地锦
作者：沈受先
朝代：明
体裁：曲

生上：有子占高魁。自觉欢颜改。旦上：填门长者驷车来。白屋生光彩。
西地锦
作者：沈受先
朝代：明
体裁：曲

生：街坊人马乱纷纷。只为当朝第一人。今忝结朱陈。只恐门墙难称。
西地锦
作者：沈受先
朝代：明
体裁：曲

贴：只恐婚姻事允。终朝低蹙双颦。正是为人莫作妇人身。百年苦乐由人。
西江月
作者：沈受先
朝代：明
体裁：曲

末上：秋月春花似水流。等閒白了少年头。玉津金谷无陈迹。汉寝唐陵失故丘。对酒当歌须慷慨。逢场作乐任优游。红尘滚滚迷车马。且向樽前一醉休。问答照常：良贾冯商。贤妻金氏。世居江夏。奕叶门楣。赀饶钜万。四十尚无儿。金氏虑无承嗣。劝夫娶妾。贸易京师。尚义冯商。赈贫拯难。恻隐频施。勉从妻命。载橐驱驰。抵寓托寻媒主。议聘娇姿。适际张公折运。偿官货女。得遂佳期淑女情哀。冯商义重。不忍相留速遣归。原聘分毫不取。慨付婚书。更又逆旅还金。诬徒认马。阴德重皇天鉴之。深荷苍穹昭报。赐产佳儿。年少三元高捷。旌誉振乡闾。
越恁好
作者：沈受先
朝代：明
体裁：曲

众合：何幸褒封至。何幸褒封至。宣麻降紫泥。显父母荣子及妻。恩光独照门楣里。芳名竹帛期常继。百年永远知无际。
踏莎行
作者：沈受先
朝代：明
体裁：曲

小贴上：春满华堂。花飞锦帐。檐头红日高三丈。流莺啼过碧纱窗。笙歌一派供清赏。
踏莎行
作者：沈受先
朝代：明
体裁：曲

旦上：诸品花王。根同黑壤。侬家一种非凡相。空团低坠碧栏前。月魂长绕瑶台上。
醉翁子
作者：沈受先
朝代：明
体裁：曲

旦：佳景。胜洞天仙境。总丹青图画。未可形容。酩酊。且对景开怀。莫管城头扣暮钟合前。
醉翁子
作者：沈受先
朝代：明
体裁：曲

生旦：门径。断人迹铺地草青。感车驾亲临。几多荣华起敬。把新酒重斟。聊表微忱答厚情。合：更漏永。想花坠瑶台。月过金井。
醉翁子
作者：沈受先
朝代：明
体裁：曲

生：思省。叹踪迹似飘萍断梗。况佳会难逢。胜游当重。须听。叹金谷梁园。多少繁华一梦中。合：相祝诵。愿偕老夫妻百岁和同。
金钱花
作者：沈受先
朝代：明
体裁：曲

众行同唱：画桥流水东西。东西。斜穿竹径松溪。松溪。红雨坠。杏花飞。双屐齿。印香泥。诗酒伴。正相随。
金钱花
作者：沈受先
朝代：明
体裁：曲

小生小旦上：忽闻上帝传宣。传宣。即时便驾云骈。云骈。蒙敕命。听纶音。端象简。正云冠。端象简。正云冠。
金钱花
作者：沈受先
朝代：明
体裁：曲

生上：长亭芳草凄凄。凄凄。舟横野渡人稀。人稀。行色壮。步徐徐。何日里。到京畿。
金门前
作者：沈受先
朝代：明
体裁：曲

外上：家贫年老实堪伤。那堪病入膏肓。门庭寂寞景凄凉。不胜惆怅处。冷落守空房。
金门后
作者：沈受先
朝代：明
体裁：曲

丑上：堂前老父病将危。风烛不胜憔悴。爹爹。今日身体若何了。外：孩儿。我不好了。贴上：频将汤药强扶持。但愿沈痾痊愈。
锁南枝
作者：沈受先
朝代：明
体裁：曲

吾先父纲运时。把官粮运折无措陪。末：后来怎么。贴：只得卖家私。家私尽倾废。末：卖尽家私。后来怎么。贴：说也惶愧。末：但说何妨。贴：将奴卖取。百两白金。便成文契。末：如何又得回来。贴：那人见我悲啼。不觉慈心起。毫不染送我归。末：既然送你回家。财礼银如何了。贴聘礼银分文不索取。
锁南枝
作者：沈受先
朝代：明
体裁：曲

末：听斯语果是谁轻财重义人怎如。德行两坚持。仁心合天理。你可明说破莫隐欺。我为你报恩义。
锁南枝
作者：沈受先
朝代：明
体裁：曲

末：姻缘事真罕稀。有缘千里能会期。当日不从伊。只为布衣婿。怕人谈耻。今日连中三元。又成佳配。这夫妻五百年前。非通容易夫人。我与你同送小姐去。。相见时明说与。拜谢他厚恩义。
锁南枝
作者：沈受先
朝代：明
体裁：曲

贴：施恩者你道谁。末：是何人。贴：三元是他生下儿。在湖广鄂州居。冯商是名讳。末：咳。原来就是冯亲家。夫人一向为何不说贴：前日那星士呵。。忽然说起。使我感德怀恩。欲成姻契。谁料你固执不从。今日天合配丞相。你送小姐到他家去时。。相见时劳记取。拜谢他厚恩义。
锦堂月
作者：沈受先
朝代：明
体裁：曲

丑：重重。绿�黄封。珠围翠绕。当筵笑语喧问。地久天长。愿祝百年相共。只求他玉产昆冈。惟愿取珠生老蚌合前。
锦堂月
作者：沈受先
朝代：明
体裁：曲

净：帘栊。佳气冲冲。花娇柳媚。鸾筝象板和鸣。三祝华嵩。愿取百年重庆。酬酢处鹦鹉杯传。谈笑里绮罗香拥合前。
锦堂月
作者：沈受先
朝代：明
体裁：曲

南极星光。东风扇煖。华堂瑞霭珑璁。香荐蟠桃。云外八仙齐捧。碧霞中鸾鹤翱翔。宝鼎内沈檀簇拥。合：金杯奉。愿海屋添筹。福禄攸崇。
锦堂月
作者：沈受先
朝代：明
体裁：曲

小生小旦：金雀银屏。琼驼翠釜。筵开洞房偏称。姻眷天成。系足岂无赤绳。遇新婚喜阅翁书。尊古制曾行亲迎。合：花烛影。照见尘寰宛如仙境。
锦堂月
作者：沈受先
朝代：明
体裁：曲

末贴：深省。婿果冰清。翁非玉润。迭为贤主佳宾。幸得乘龙。更喜此生多庆。今日里大会姻亲。喜坦腹自多佳兴合前。
锦堂月
作者：沈受先
朝代：明
体裁：曲

生旦：重整。钗亸黄荆。裙拖衫布。山殽野簌兼陈。味薄村沽。今夜坐宾皆醒。翁本是天上青云。婿今作墙边红杏合前。
锦堂月
作者：沈受先
朝代：明
体裁：曲

生：恭承。令德雍容。情怀缱绻。闺门伉俪恩浓。琴瑟调和。春满玉台金镜。未须期东海南山。愿早赐祥麟瑞凤合前。
锦衣香
作者：沈受先
朝代：明
体裁：曲

合：古样妆。真堪尚。傅粉郎。难相访。摘献金仙。玉瓶供养。花枝烂熳挂秋霜。春深时候。错认重阳。启纱窗觑望。绿烟明月辉朗。珠露凝香。辨汗沾玉颖轻巧。笼霞彩半酣春酿。
霜天晓角
作者：沈受先
朝代：明
体裁：曲

外上：居官守分。为国曾输运。净上：不意官粮折损。陪偿无路无门。
风入松
作者：沈受先
朝代：明
体裁：曲

儿身侥倖沐恩光。赖双亲教育之方。棘闱三战魁三榜。喜御笔亲提褒奖。生：为何就得还家了。小生：赐毕姻荣归故乡。蒙丞相选东床。
风入松
作者：沈受先
朝代：明
体裁：曲

小生上：煌煌昼锦返乡邦。杏花红十里生香。前呼后拥争趋向。步瀛洲惟吾为上。今归去乡闾有光。人人争看状元郎。
风入松
作者：沈受先
朝代：明
体裁：曲

小生：豚儿何幸继书香。今归拜家庙先亡。少年侥倖登金榜。喜际遇文明之象。赖先人积善有庆。逢盛世际明良。
风入松
作者：沈受先
朝代：明
体裁：曲

山呼万岁谢吾皇。村庄老幸服冠裳。不胜雀跃忙稽颡。愿社稷如磐安享。小末：山呼。生旦：万岁。小末：再山呼生旦：万万岁。。皇图巩固百千年帝道遐昌。愿圣寿永无疆。
香罗带
作者：沈受先
朝代：明
体裁：曲

丑：小姐。你今年有晦星。暂得祸生。寿夭死生有命。可怜骸骨瘦棱棱也。服药饵。祷神明。药无功神不灵。祸福难明也。须请星士前来问五行。
香罗带
作者：沈受先
朝代：明
体裁：曲

娇娃体欠宁。花容瘦损天。倘有不测呵。。我的千仓万箱谁管领。思之使我好伤情也。看他形憔悴。热如蒸。向晚寒生如卧冰。只此难胜也。犹恐恹恹病愈增。
香罗带
作者：沈受先
朝代：明
体裁：曲

小贴：我身如瘦鹤形。贪眠懒行天。。无端为我成此病。呻吟日夜不停声也。嗟腹饱。苦头疼。未审何时得体宁。贴：昨夜里曾睡得么小贴：昨夜里呵。。欲睡难成。斜倚薰笼坐到明。
马蹄花
作者：沈受先
朝代：明
体裁：曲

净丑：俯伏阶前。仰望仁慈特见怜。叵耐凶年水旱。时岁饥荒。过活艰难。闭门僵卧笑袁安。范丹破甑尘生满。愿洪钧大布阳春。庶枯涸苟延残喘。
马蹄花
作者：沈受先
朝代：明
体裁：曲

净丑：恩德汪洋。刻骨铭心不敢忘。愿你金珠千斛。米粟千仓。罗绮千箱。衔环结草必须偿。终为犬马酬恩贶早诞生天上麒麟。位极品圣朝卿相。
驻云飞
作者：沈受先
朝代：明
体裁：曲

古圣传言。穴在人心不在山若是。心地多奸险。总然地利无灵验嗏。。敬汝好心田。如斯为善。料想天地无私。神目如掣电。梦叶熊罴在目前。天赐佳儿贵怎言。
驻云飞
作者：沈受先
朝代：明
体裁：曲

外：柳絮飞绵。轻煖轻寒二月天。织柳莺梭缓。刺蕊蜂须软嗏。。黄鸟语绵蛮。正堪游衍。生：遥指荒丘。正在跨涧危桥畔。只恐废垒残碑不美观。
驻云飞
作者：沈受先
朝代：明
体裁：曲

小生穿介：草草陈情。三战皆叨第一名。自愧图侥倖。惟恐辜明圣臣。陋巷一书生。滥叨恩命。愿圣寿无疆。四海歌尧舜。顿首山呼万万春。顿首山呼万万春。
驻云飞
作者：沈受先
朝代：明
体裁：曲

小生：满捧磁瓯员外。。活命之恩未得酬。今日相逢偶。仓卒无何有嗏。。草舍可淹留。休嫌卑陋。生：何须杀鸡小生：员外。。我剖腹剜心不足为过厚。我不是辜恩负义流。
驻云飞
作者：沈受先
朝代：明
体裁：曲

生：多感良言。愚性从来所见偏。喜述人之善。怕结人之怨嗏。我每若见了他呵。。使彼有何颜。怕他含羞成怨。不测灾生。莫若隐恶而扬善。不与贪夫结死冤。
驻云飞
作者：沈受先
朝代：明
体裁：曲

生：看你情意绸缪。何必叨叨诉旧愁。只是你命合非灾咎。借我轻扶救嗏。。我素不望人酬。不须僝僽。蒙你鸡黍相留兀自难消受。把旧事从今一笔勾。
驻马听
作者：沈受先
朝代：明
体裁：曲

你行浊言清。人面谁知是兽心。看他词穷理屈。任我羞惭。只自忍气吞声。此情若是到公庭。教你浑身是口难抵应罢罢。。且自回程。得饶人处。权时隐忍。
驻马听
作者：沈受先
朝代：明
体裁：曲

小生：臣对。孝养之情。一日三公不足荣。忆昔卧冰求鲤。泣竹笋生。第恐难成。但能下气与怡声。问衣寒暖频温凊。要色养恭勤。莫如犬马无别无敬。
驻马听
作者：沈受先
朝代：明
体裁：曲

小生：臣对。父乃严亲。身教为难不可轻。当效义方窦氏。孟母三迁。孔鲤趋庭。父慈子孝出天伦。家庭所贵无偏听。若是爱恶不明。古来几个如虞舜。
驻马听
作者：沈受先
朝代：明
体裁：曲

所重能文。设试开科网俊英。务选饱餐三史。博览九经。能尽孝弟忠贞。一朝侥倖榜题名。何尝报国捐躯命。皆窃禄承平。那见杲卿骂贼朱云廷诤。
驻马听
作者：沈受先
朝代：明
体裁：曲

无子之京。娶得张家一美人。见他哀情悽惨。不犯私情。送返严亲。聘财不索半分文。量如沧海人难并。如此良民。合生一子以传家庆。
驻马听
作者：沈受先
朝代：明
体裁：曲

旦：景入桑榆。得绍箕裘庆有馀。止合躬耕畎亩。形影相随。早晚相依员外。。心高过望显门楣。教他背井离乡地合前丑上。
驻马听
作者：沈受先
朝代：明
体裁：曲

暮景生儿。爱惜犹如掌上珠。若不为功名二字。怎割舍得他途路奔驰。父子东西天那。。愿他平步上云梯。高车驷马还乡里。合：心内忧疑。倚门悬望捷书飞至。
驻马听
作者：沈受先
朝代：明
体裁：曲

有以德王生。因受冯商活命恩。争奈家贫无报。密遣娇妻。侍枕温衾那冯商。严声厉色到天明。略无私意迷方寸。他笔不曾停。写道不淫人妇妇不淫人。
驻马听
作者：沈受先
朝代：明
体裁：曲

正大光明。纳谏如流远佞臣。忆昔舜由勤问。禹拜昌言。汤有盘铭。若还懈惰与荒淫。万民失望生灾衅。肝胆披陈。须知国正天心自顺。
驻马听
作者：沈受先
朝代：明
体裁：曲

生：不必生嗔。玉石今朝未可分。何用出言无度。事到头来。自有分明。净呸唾介：有甚么不分明。末：员外挨了面上唾。生：由他唾面不须争。只是尊拳鸡肋难抵应京儿。我与你回去罢。。我且回程。又不是临崖失马。有何劳顿。
驻马听
作者：沈受先
朝代：明
体裁：曲

积善存仁。蹈矩循规太古民。况且敬尊宗党。礼让亲邻。爱惜生灵。济人急难不求闻。赈人饥馑无悭吝。一点仁心。孜孜为善不图侥倖。
驻马听
作者：沈受先
朝代：明
体裁：曲

贸易之京。回至祥符客店门。拾得遗金百两。久住于斯。等待那人。交还不取半分文。全他父子残生命。义气仁心。即非矫揉真谦谨。
鲍老催
作者：沈受先
朝代：明
体裁：曲

生：不须拜跪。我心中平生悯哀。念你无辜受害。遭缧绁实非其罪。但存一点仁心在。施恩不望人感戴。你的夫和妇好唱随。须恩爱。莫教扯断合欢带。我当权若不行方便。如入宝山空手回。
黄莺儿
作者：沈受先
朝代：明
体裁：曲

未语泪先倾土豪胡大才。不知有何仇。。把风波平地生。将夫陷入穿窬阱县官将夫百般拷打。虚招了盗赃二十两。如今呵。。赃无半星。何由再生。欲求借贷全躯命。望哀矜。慨然周给。决不负深恩。
黑蟆序
作者：沈受先
朝代：明
体裁：曲

我一命如同草头露滴今日得了这银子呵。。一似枯木生花。阳春布泽。生：你休饶舌免羁逆。及早归家。宽慰你父亲怨忆。小生：宽洪大德。临财毋苟得。只怕天各一方。结草衔环甚日。
黑蟆序
作者：沈受先
朝代：明
体裁：曲

末：我只道他怀意不良在此盘桓几日。岂料一点仁心。我凡夫怎识赵官人。你真有幸遇大德。若是侥倖贪夫。一似东海捞针怎得。合：一场忧戚。变作欢颜并喜色。如此阴功。再有何人可及。
杪秋宿南屏圆照堂
作者：沈受祉
朝代：明
体裁：五言律诗

采茶龙井巅，汲水虎跑径。藉此两地佳，以为一山胜。游程达夜商，好侣因诗订。行倦亦呼舟，林间数声磬。
雨坐
作者：沈启南
朝代：明
体裁：七言绝句

病怀愁绪两茫然，风雨连朝更可怜。独坐匡床听不得，一壶茗色乱萝烟。
怀陆仲长
作者：沈启原
朝代：明
体裁：五言律诗

京洛追游处，春风次第吹。官从一命始，别是隔年期。药裹趋中禁，方书得上池。正逢欣赏日，未许动乡思。
潞河留别钱给事
作者：沈启原
朝代：明
体裁：七言律诗

扁舟南下更依依，两地含愁共落晖。欲别他乡手频执，每思故里梦先归。黄金台上龙媒老，白鹭洲前雁影稀。纵说江城春色早，可同帝里遍芳菲。
登本觉寺追次苏韵
作者：沈启原
朝代：明
体裁：七言律诗

支公驻锡此祗林，藓剥残碑尚可寻。三过音尘俱是幻，当年世故总成今。谈经却忆莲华舌，卜隐长怀薜荔心。徙倚清晖忘去住，满庭花雨正秋深。
项里西楚霸王庙
作者：沈启原
朝代：明
体裁：五言律诗

符命通神契，天心屈霸图。风云空叱咤，陵庙且榛芜。悔失师中范，徒怜帐下虞。江东馀父老，伏腊走村巫。
饮烟雨楼
作者：沈启原
朝代：明
体裁：七言律诗

晴云高捧五骅骝，落日蒹葭宿霭收。水镜涵空天上下，冰壶倒影月沉浮。歌翻别调侵寒漏，饮带馀酣漱晚流。符竹不妨兼吏隐，使君佳兴在南楼。
珠泉
作者：沈启明
朝代：明
体裁：五言律诗

灵源开媚泽，香渌日潺湲。沸影成鲛泪，为声约佩环。花抛一泓水，碧泻四围山。有唾应如是，随风落此间。
丁巳除夜
作者：沈周
朝代：明

数日匆匆岁告终，温存惟有此宵同。安知媚术先求灶，未信空文必送穷。诗卷可留还自寿，钓竿无恙任为翁。茅堂已与年俱旧，帘幕沈沈不动风。
丁未九月闻哀诏
作者：沈周
朝代：明

乐青安生今二纪，号弓莫尽白头悲。帝乡云气神仙远，地道春恩草木知。裳绣不曾通藻迹，野餐空自切芹私。江山无改千秋物，明命惟新又一时。
七十喜言五首
作者：沈周
朝代：明

自知蒲柳望秋零，意外惊延七十星。膝下还为小顽子，籍中已是空閒丁。先人蠹卷箱藤白，老母鱼羹钓竹青。尽把馀生享天福，亦无惭愧到山灵。万万人中数我零，为农亦是一微星。衣裳无补吾明主，天地徒存此老丁。阔水游鱼尾不赤，绝云高鸟影俱青。笑看拜极痴儿女，已到希年尚乞灵。七十回来秋叶零，后怜历岁已晨星。不才尽自惭诸已，识字聊堪破一丁。心事浩随云共白，鬓毛难学草回青。湖田绕舍粗饘粥，鸡骨丰凶屡托灵。眼识茫茫齿发零，种田还欲候穰星。百年云倘行犹未，七十为稀幸已丁。待月露生秋袷紫，仰天风卸暑巾青。时修静观心斋里，应物虚明自觉灵。七十稀年又九零，敢凭虚妄更推星。身躯薄劣无壬甲，诗草蘩芜合丙丁。馔品久空鱼白白，荤柈尚诧韭青青。因多历世多知事，非为溪翁性有灵。
七十喜言五首·其一
作者：沈周
朝代：明

自知蒲柳望秋零，意外惊延七十星。膝下还为小顽子，籍中已是空閒丁。先人蠹卷箱藤白，老母鱼羹钓竹青。尽把馀生享天福，亦无惭愧到山灵。
七十喜言五首·其三
作者：沈周
朝代：明

七十回来秋叶零，后怜历岁已晨星。不才尽自惭诸已，识字聊堪破一丁。心事浩随云共白，鬓毛难学草回青。湖田绕舍粗饘粥，鸡骨丰凶屡托灵。
七十喜言五首·其二
作者：沈周
朝代：明

万万人中数我零，为农亦是一微星。衣裳无补吾明主，天地徒存此老丁。阔水游鱼尾不赤，绝云高鸟影俱青。笑看拜极痴儿女，已到希年尚乞灵。
七十喜言五首·其五
作者：沈周
朝代：明

七十稀年又九零，敢凭虚妄更推星。身躯薄劣无壬甲，诗草蘩芜合丙丁。馔品久空鱼白白，荤柈尚诧韭青青。因多历世多知事，非为溪翁性有灵。
七十喜言五首·其四
作者：沈周
朝代：明

眼识茫茫齿发零，种田还欲候穰星。百年云倘行犹未，七十为稀幸已丁。待月露生秋袷紫，仰天风卸暑巾青。时修静观心斋里，应物虚明自觉灵。
七日树介
作者：沈周
朝代：明

千松凛凛清霜戟，万竹森森白玉殳。无数小儿相怪问，老夫搔首但邾娄。
七星桧
作者：沈周
朝代：明

海虞七星桧，宜为群木冠。列生老子宫，与邑作奇观。广墀气萧森，入门凛欲汗。久信天地成，沃知雨露灌。传植从萧梁，其说我恐漫。验斗形叵全，七既毙其半。三株实聊存，难执岁月算。各各具一异，形容匪词翰。西体裂多槁，豁然敞三判。东体活亦裂，筋骸互续断。北者蜷而秃，袖破舞脱腕。叶亦不暇叶，干亦不暇干。左文皮索绹，孤蕝顶留伞。槎折象齿跷，瘿决鬼目烂。疏越复丛穴，骳骫仍轩岸。蛟挛及猊跛，努力不得窜。矛长及剑短，接战惊楚汉。如此纷怪骇，聃君不能按。知遭几雷厄，还屡兵火难。生死付冥然，造物反被玩。君子重贞固，顽丑小人谰。缘高坐吹箫，我欲呼鹤鹳。从根觅埋丹，浇泉觊红灿。长生就其荫，永作婆娑伴。
七月十五日城中晚归
作者：沈周
朝代：明

晚郭归舟急若何，市尘犹恐累渔蓑。到家觉得曾风雨，两树芭蕉破叶多。
七月望奉老母汎舟玩月
作者：沈周
朝代：明

沙溆生凉璧月秋，老亲看月子操舟。虽无王守观灯乐，也类潘郎禊祀游。风动高荷闻露注，星明疏竹乱萤流。酒波汎汎清光里，但愿年年照白头。
三五七言
作者：沈周
朝代：明

君不来，来何时。三年一书札，万里独相思。瑶芳满把凭谁寄，明月伤情只自知。
三宿虎丘松巢
作者：沈周
朝代：明

夕阳系缆有馀辉，入寺登登曲径微。孤塔白云平鸟背，疏林黄叶映僧衣。临池吊剑寒泉在，扪石寻题古刻稀。便欲留诗补三过，眼花灯影不成挥。
三月一日喜晴小步用士弘韵
作者：沈周
朝代：明

雨春情况闷中谙，一日初晴月已三。半湿半开花解笑，相呼相唤鸟交谈。閒行聊乐将谁伴，独咏而归也自堪。更有馀怀成漫酌，好风吹面小轩南。
三月九日舟泊虞山下见游人续续于椒麓间可爱而赋
作者：沈周
朝代：明

霁色澄虞山，正与游人偶。一年无多月，春三及秋九。勿厌倾郭人，随俗悦亲友。春风若招邀，是处闹花柳。林华竞妍新，无复有恶丑。间见丛绿中，远映红裙妇。休云恼山谷，点缀亦可取。抠趋识壮步，屡顿验皓首。下上相追携，从高引衣手。尚有散逸流，列石自俎豆。老夫目中尽，未在逐逐走。况当气力衰，孤坐还可酒。
上巳即兴
作者：沈周
朝代：明

春旸丽广野，和风汎冠裳。庶物争敷畅，葱葱媚时光。缘溪盥清流，俯见须眉苍。假祓聊复耳，所适兹晨良。握兰袭清芬，偶羽接飞觞。沂水不可即，道远徒徬徨。
与史西村相值途次遂同载
作者：沈周
朝代：明

寒云连雁古长洲，萍梗微踪此水头。幸尔相逢风雨里，他人无限往来舟。远游不尽江湖话，多病还惊霜露秋。一见一回成一笑，老怀离思总悠悠。
与客夜坐
作者：沈周
朝代：明

两年方始一相逢，偶集飞鸿雪后踪。清话更添新缱绻，老身全比旧龙钟。弱云弄月微分影，细草关春暗转容。不复事杯成兀对，薰炉频唤小奚供。
与客夜话
作者：沈周
朝代：明

老年多病只关门，始为寻医偶出村。春过寂怜花致事，雨来忙见草承恩。故人落落星催晓，旧话淹淹月报昏。酒盏莫教辞潋滟，客舟犹喜一壶存。
与客夜酌次韵
作者：沈周
朝代：明

高台添烛漏初长，一握欢声哄夜堂。入座明河斜转影，隔云残月淡容光。如诗不就君当罚，愿酒无多我恐狂。非但同年更同道，白头生长尚同乡。
与张东海别
作者：沈周
朝代：明

顺便南安路，朱幡刺史舟。相逢惊白发，未到说黄州。细雨传杯落，浮云傍席流。临岐更挥翰，不复有离忧。
与徐生谈顾大理老怀
作者：沈周
朝代：明
体裁：七言律诗

桑梓归时异去时，带金销尽酒家赀。吁嗟富贵惊尘梦，收拾功名入鬓丝。后事叹无优孟托，老怀悲有使君知。寻常门巷槐花雨，点笔时题感兴诗。
与施北野小叙僧寓
作者：沈周
朝代：明

分旷屡年岁，造次临客途。蓦然对面疑，熟视各惊呼。招邀叙僧寓，草具聊市沽。伸情发谬语，纪兴复小图。人生类雪鸿，踪迹不可拘。惜会仍惜别，萧然俱白须。
与沈工侍时旸登大潮山绝顶
作者：沈周
朝代：明

侍郎不到十年馀，拉我松行喜并舆。客子初疑穿虎豹，僧伽高住自钟鱼。龙蛇起陆香山近，雕鹗摩天震泽虚。把酒直从峰绝处，眼空错认是匡庐。
与狄天章夜话
作者：沈周
朝代：明

短棘长荆古道荒，时风霎雨世情凉。酒杯对面常肝胆，缓急从人卒在亡。腐鼠与他饥丑得，痴蝉招彼黠徒忙。约君且卧茆檐下，九仞高云看凤凰。
与王优
作者：沈周
朝代：明

高歌宛转送新声，腔爱频移酒漫倾。著水游丝风趠起，过墙花影月扶行。正须陶写当吾老，更为慇勤柰尔情。可惜相逢牡丹后，柳边聊倩答啼莺。
与陈廷壁周宗道晚归有竹庄漫兴
作者：沈周
朝代：明
体裁：七言律诗

酒阑挝鼓棹郎催，拉柁迎潮细浪开。竹屿东头诸客散，柳塘南下一舟回。微阳远浦红犹在，断雨回风白又来。童子伺门灯火候，漫因清暑再传杯。
与韩克瞻苏安道守岁
作者：沈周
朝代：明

杪岁乐合并，留恋甫及除。不可负奇遇，请勿歌归与。天地一逆旅，所在皆吾庐。各念年岁改，忽忽不我储。相守戒毋寐，彻夜亦须臾。四序流且既，其程惟仅馀。丑鸡苦无情，督曙声喔如。隔邻促沽酒，一一围地垆。传杯相彼此，巡次不可虚。林静风灭响，雨迹良渐疏。俯仰百年内，几人今夕俱。人情与节物，揽笔吾当书。
且閒
作者：沈周
朝代：明

十载飞尘双足黄，谁知屋里有沧浪。静时觉得忙时错，一日还如两日长。行遇好山须命酒，坐因芳树便移床。白头短杖南塘路，我欲来谈华子忘。
丘侯休致
作者：沈周
朝代：明

浮云满眼使君行，山水无煇日未晴。明日相思何处是，甘棠树下独闻莺。江山正有漫漫雪，行客应无缓缓期。越水吴山一千里，轻舟归去似来时。
丘侯休致·其一
作者：沈周
朝代：明

浮云满眼使君行，山水无煇日未晴。明日相思何处是，甘棠树下独闻莺。
丘侯休致·其二
作者：沈周
朝代：明

江山正有漫漫雪，行客应无缓缓期。越水吴山一千里，轻舟归去似来时。
东园
作者：沈周
朝代：明
体裁：七言排律

芳园好在齐封内，不似生涯事瀼西。带月槛泉临晚灌，向阳膏土及春犁。鱼鳞密蓺多佳种，井字新开足小畦。邻叟见侵频让畔，贵游来踏偶成蹊。薙荒绿遍千锄草，封植香加百篑泥。尝见蛴螬食苦李，不嗔童子觅栌梨。绀芽红甲时时长，碧肄缃枝得得齐。著雨桃花冲燕落，受风杨柳信莺啼。输官不敢逋桑税，款客犹能荐韭齑。风月独追司马乐，笙歌偏笑辟疆迷。乞栽帖子儿亲送，种树方书袖每携。我忆寻芳一相过，衡门寂寂土墙低。
东沧
作者：沈周
朝代：明

卜居东住凤麟洲，四面玻璃觉屋浮。日出不知天在水，海空还借地为州。鲸风拂钓珊瑚槛，蜃月开帘翡翠楼。闻与尊翁纪年岁，石堂曾下几茎筹。
东老朱廷美号
作者：沈周
朝代：明
体裁：五言律诗

东老老而贫，惟于一影亲。布衾身后禭，茅屋病中人。白发偏相信，黄金却不仁。阊门是居第，富贵任比邻。
东阑牡丹为好事者掘去
作者：沈周
朝代：明

荒庭粗整石阑干，始买花栽得牡丹。富贵同心有人爱，繁华移手别家看。烟根已拨苔犹破，雨坎空存土未漫。笑抚老怀无所惜，固知留到子孙难。
中秋感怀
作者：沈周
朝代：明

去岁中秋月，吾亲正在堂。今年亲不见，此月若无光。泪眼浑迷雾，衰毛半染霜。东家共清夜，依旧有华觞。
中秋无月歌
作者：沈周
朝代：明

老年于世百无与，待尽光阴而已耳。佳时令节或难忘，有酒还随大家喜。一时过去少一时，打算百年能得几。满前童丱倏突弁，少者如斯老何恃。去年中秋月在城，白璧团团酒波里。今年中秋月在家，买酒邀宾走儿子。云漫天黑月失色，老子之兴殊败矣。老子非月能万古，暂借一光何足鄙。中秋失月不中秋，人固无聊月当耻。常时有月我无酒，有酒呼月今不起。有无无有两难谋，要是天公忌全美。世途茫茫寓万事，颠之倒之亦如此。眼中屠贩却封侯，意外诗书多饿死。便从一月观万变，何敢容心必其理。感深坐久欲添衣，风急秋高月如水。
中秋湖中玩月
作者：沈周
朝代：明

爱是中秋月满湖，尽贪佳赏亦须臾。固知万古有此月，但恐百年无老夫。鸿雁长波空眼眦，鱼龙清影乱眉须。人间乐地因人得，莫少诗篇及酒壶。
中秋赏月与浦汝正诸君同赋
作者：沈周
朝代：明

少时不辩中秋月，视与常时无各别。老来偏与月相恋，恋月还应恋佳节。老人能得几中秋，信是流光不可留。古今换人不换月，旧月新人风马牛。壶中有酒且为乐，杯巡到手莫推却。月圆还似故人圆，故人散去如月落。眼中渐觉少故人，乘月夜游谁我嗔。高歌太白问月句，自诧白发欺青春。青春白发固不及，豪捲酒波连月吸。老夫老及六十年，更问中秋赊四十。
丹僧
作者：沈周
朝代：明

深目流光口带髭，梵书真诀镇相随。茅山道士烧丹伴，天竺先生授记师。毛制氎袍寒日著，？装金碗食时持。游踪又逐閒云去，沧海重来未有期。
丹僧
作者：沈周
朝代：明
体裁：七言律诗

深目流光口带髭，梵书真诀镇相随。茅山道士烧丹伴，天竺先生授记师。毛制氎袍寒日著，�装金碗食时持。游踪又逐閒云去，沧海重来未有期。
丹阳道中
作者：沈周
朝代：明

抖擞山边水际身，廿年重踏旧京尘。依依残梦丹阳月，兀兀轻车白发人。谅自去来无个事，趁他花柳未分春。关津莫作谁何问，诗酒承平一老民。
为匏庵临秋山晴霭卷
作者：沈周
朝代：明

匏系庵中春晡晡，拂几试展秋山图。烟霏惨淡墨痕里，远濑百折沙萦纡。峦容江色开浩荡，扁舟雁鹜人惊呼。长安药叟造此观，气味自是营丘徒。其人已化其迹在，流世直欲千金沽。绝无粉黛假颜色，俗眼曾不留须臾。庵中主翁谁赏识，对我但道今难摹。不应莞尔领翁意，儗笔远甚成嗟吁。古人妙地学始见，已信邯郸非易趋。朱繇道子固有说，妄意自笑西家愚。
为王挥使画牡丹
作者：沈周
朝代：明

王君四月方来苏，绿阴满地花已无。台红楼紫不可觅，笔底春风寻老夫。殷绵滴露看活色，信手貌出西家姝。坐中狂客未解事，欲折不成空纸肤。去年淮阴七尺雪，冻地似恐花根枯。此图赠君日日赏，一日须倾一百壶。
为越公重题旧作山水图
作者：沈周
朝代：明

此画寄松院，墨涩笔潦草。别来三十年，衲子尚能保。开卷漫发笑，可感仍交抱。正如故友明，卒见含欣悼。人生非金石，年华岂常好。白发不奈事，先此青山老。当更三十年，与物论寿考。题诗报青山，彼此托玄造。
为郭总戎题长江万里图
作者：沈周
朝代：明

元戎大开宝绘堂，紫锦荐几霞幅张。手披牛腰之甲卷，水墨迤？踪微茫。我从鱼凫吊往古，灌口玉垒烟苍凉。青城雪山蔽亏处，导江之岷不可望。三水合流锦官当，三娥九顶递接翠，楼观缥缈天中央。渝涪城高宛相峙，嘉陵跳江吹枕傍，阵迹齿齿石作行。风云惨澹开瞿唐，黄牛滟滪难舟航。青天仰漏一线光，峡穷江广见汉阳，黄鹤赤壁相低昂。庐山五老天下观，顺流渐见迎风樯。大姑小姑交妩媚，何年争嫁彭家郎。三山九华连建康，南都宫阙何煌煌。大明定鼎龙虎合，万古巩固皇图昌。真州润州列两厢，金焦嶪巀当喉吭。直吞天派纳海口，有若万邦来会王。座中指点皆历历，鲛绡数丈万里长。老夫困顿今白首，欲往游之无裹粮。徒然感嘅在牖下，捕影捉风消热肠。心摇摇兮怅徬徨，佩有兰兮袭瑶芳。江兮汉兮不可度，望美人兮天一方。少陵东坡二豪者，风流在在留文章。英雄割据未暇论，卧龙独数人中彊。元戎元戎将之良，此卷兼与韬钤藏。南征西伐或有事，按图索程犹取囊。非惟供玩托深旨，居安虑危心不忘，呜呼居安虑危心不忘。
为郭总戎题长江万里图
作者：沈周
朝代：明
体裁：古风

元戎大开宝绘堂，紫锦荐几霞幅张。手披牛腰之甲卷，水墨迤�踪微茫。我从鱼凫吊往古，灌口玉垒烟苍凉。青城雪山蔽亏处，导江之岷不可望。三水合流锦官当，三娥九顶递接翠，楼观缥缈天中央。渝涪城高宛相峙，嘉陵跳江吹枕傍，阵迹齿齿石作行。风云惨澹开瞿唐，黄牛滟滪难舟航。青天仰漏一线光，峡穷江广见汉阳，黄鹤赤壁相低昂。庐山五老天下观，顺流渐见迎风樯。大姑小姑交妩媚，何年争嫁彭家郎。三山九华连建康，南都宫阙何煌煌。大明定鼎龙虎合，万古巩固皇图昌。真州润州列两厢，金焦嶪巀当喉吭。直吞天派纳海口，有若万邦来会王。座中指点皆历历，鲛绡数丈万里长。老夫困顿今白首，欲往游之无裹粮。徒然感嘅在牖下，捕影捉风消热肠。心摇摇兮怅徬徨，佩有兰兮袭瑶芳。江兮汉兮不可度，望美人兮天一方。少陵东坡二豪者，风流在在留文章。英雄割据未暇论，卧龙独数人中彊。元戎元戎将之良，此卷兼与韬钤藏。南征西伐或有事，按图索程犹取囊。非惟供玩托深旨，居安虑危心不忘，呜呼居安虑危心不忘。
为钱世行副宪写虞山先陇图
作者：沈周
朝代：明

监宪临行尚倚舟，陇云阡月要图收。一时缩地便行李，千里忘家惬宦游。不待移书问封树，即教开卷见松楸。清明官舍梨花酒，水墨微踪散远忧。
义商行
作者：沈周
朝代：明

商程无山川，逐利是所征。商车无岁月，徇义岂其情。程君倜傥怀，久矣客辽城。前年聘少房，镒金酬娉婷。娉婷来归际，掩面泪纵横。谓翁坐逮赇，鬻夫未能盈。失身驯及妾，包羞履君庭。彦宽未毕说，毅遣诫亟行。人妻我可夺，人急我可乘。酬金弗汝责，毁券迹亦平。既以赎伉俪，复以赎笞搒。父子与夫妇，载造遂欢迎。义利在天地，有若水火争。达人识所向，遐迩腾芳声。我闻诘彦宽，辗尔无答应。徐云勿多扬，我初不为名。我即低头拜，古谊重光荣。赞言欲劝薄，拙斐惟勉成。
乌藤杖歌
作者：沈周
朝代：明

乌皮襞积竹约然，瘦骨挺玉修且坚。流求怪藤老不死，剪送海外谁夤缘。洪涛跃过十万里，滑似龙鬣疑沾涎。惫翁杖之尚溜手，扶持颇认儿孙贤。傍人笑为数促节，百有二十期吾年。明朝策雪入梅去，桃竹不敢争其权。
乐野
作者：沈周
朝代：明

近习农功远市哗，一庄沙水别为家。墙凹因避邻居竹，圃熟多分路客瓜。白日帘栊又新燕，绿阴门户尽慈鸦。我当数过非生者，酒满床头不待赊。
乙丑六月闻哀诏有感
作者：沈周
朝代：明

八十衰黎死境临，哀传尺一痛难禁。虞渊怆日江湖泪，杞国伤天虮虱心。负扆周公正思画，解民虞舜未亡琴。白头病枕茅茨下，时梦新君在谅闇。愚翁分与世缘疏，国恤惊心泣且吁。生长太平惟欠死，老衰馀息尚何如。不知伊傅谁调鼎，欲梦羲皇我枕书。终日无聊思理发，雪茎些少亦频梳。
乙丑六月闻哀诏有感·其一
作者：沈周
朝代：明

八十衰黎死境临，哀传尺一痛难禁。虞渊怆日江湖泪，杞国伤天虮虱心。负扆周公正思画，解民虞舜未亡琴。白头病枕茅茨下，时梦新君在谅闇。
乙丑六月闻哀诏有感·其二
作者：沈周
朝代：明

愚翁分与世缘疏，国恤惊心泣且吁。生长太平惟欠死，老衰馀息尚何如。不知伊傅谁调鼎，欲梦羲皇我枕书。终日无聊思理发，雪茎些少亦频梳。
九日值雨无菊
作者：沈周
朝代：明

重阳薄酒且沾唇，岁患虽烦节物新。昨日未知今日雨，流年不恕老年人。篱花欠事无黄菊，江草多愁漫白蘋。何待齐山始酬醉，小孙须办拾头巾。
九日小酌席上赠张碧溪
作者：沈周
朝代：明

人生重相知，正在气谊同。踪迹苦辽邈，千里念奇逢。今日登高日，有酒无菊丛。有无不在物，斯人吾眼中。抚杯叙绸缪，揽须感霜蓬。嗟哉南海阔，息老垂天鹏。亢志堕迂远，末路迷英雄。两耳醉发热，浩荡倾心胸。怀策六十年，不肯委无庸。忧时切空言，嫉邪改欣容。不平首民政，次第及兵戎。万理酌得失，万事区私公。四座寂不哗，但听声鸣钟。白衣照山林，窃比廊庙功。谁能述成编，藏于山之空。后人知子云，其道亦不穷。劝君再饮酒，长啸延天风。
九日无菊
作者：沈周
朝代：明

今日九月九，无菊且饮酒。明年九月九，有菊亦饮酒。有花还问酒有无，有酒不论花无有。好花难开好时节，好酒难逢好亲友。一杯两杯长在手，六印何消金握斗。三杯五杯不离口，万事莫谈瓶且守。瓶云罄矣我即休，载欲谋之已无妇。天应私我身独在，天不全人花乃后。迟之明日兴还存，紫蕊青苞得开否。倘看烂漫即重阳，借酒东墙恼邻叟。
九日无菊赏芙蓉
作者：沈周
朝代：明

芙蓉九日烂尊前，篱脚黄花苦未全。素谓及时番落后，本开迟者却当先。红妆风露秋无价，白发年光醉有缘。今许满头还乱插，齐山笑口不须偏。
乡有富子费尽至行乞赋此以戒暴殄不守先业者
作者：沈周
朝代：明

苍毛卢面走䞭䞭，破练秋风裹冻鹑。今日泥涂眼前事，少年歌舞梦中人。口餐未卜墦无祭，户税犹存柘已薪。寄与富儿休暴殄，俭如良药可医贫。
书周节妇孝感之异
作者：沈周
朝代：明

黄氏十九时，归周文璧氏。二年文璧丧，弱惟一女恃。有姑患痿痹，其状莫比儗。有肢如无筋，有骨如无髓。在床如空中，有身如蜕委。日夜但冥冥，仅有息存尔。闻听与触动，稍及即厥死。荐地方儗步，通问必附耳。艰难食溲次，不敢托诸婢。百药无一效，百累丛一已。黄氏心烦恼，惛惛不知处。东家优婆夷，怜悯为黄语。"汝姑溺苦海，汝知故何以。愆业如丘山，宿世所积累。须皈大势力，南海有大士。解难说真言，功德莫思议。但要深心持，日日要如是。一言一拜叩，亿又八千数。在佛虽有程，敬爱无庸纪。功深果报近，何患患不起。"黄氏闻是言，烦恼生欢喜。归室便置像，恭敬为作礼。沐浴体投地，心观口娓娓。亦不知其终，亦不知其始。亦不知其寒，亦不知其暑。阅日千八百，历年数得五。俄梦见一姥，前黄行迤逦。心谓是现化，称名略不顾。极力欲追即，步步悬尺只。径入一区庐，阖户若相拒。款叩发号泣，其户豁然启。菩萨示妙相，金光烁瞻睹。头上珠璎珞，晃晃复蕊蕊。莲目垂慈光，宣言启玉齿。黄氏前谛听，合掌作长跪。云汝依吾道，悉知悉见已。慈悲为我愿，岂无嘱付汝。循功加精进，九日一扶倚。七九扶以行，前及我处所。觉来汗淋淋，其言尚在耳。悟佛为众生，方便指门户。信心愈坚牢，额破吻俱腐。临日试小掖，筋骨觉可举。屡试屡无难，还能步移跬。彳亍诣像前，奠香致情旨。其炷从空跃，踰梁而直下。乃著于本人，正中顶？里。其声若惊霆，其势若击杵。身心发震竦，百苦悉皆去。如风捲天云，不复剩渣滓。如春活枯草，如冰化为水。亲党尽来观，赞叹世无此。姑谢新妇力，脱我出死簿。新妇答何功，菩萨威力故。此事闻其甥，王纶能覼缕。韦虚气治痿，若或有仙技。黄氏孝治痿，专以诚为主。格物与布气，非诚莫相与。孝有致久旱，孝有致冰鲤。事本出非常，未可论常理。我特书其孝，勃蹊用为砥。至今昆山人，大书播邑史。
书周节妇孝感之异
作者：沈周
朝代：明
体裁：古风

黄氏十九时，归周文璧氏。二年文璧丧，弱惟一女恃。有姑患痿痹，其状莫比儗。有肢如无筋，有骨如无髓。在床如空中，有身如蜕委。日夜但冥冥，仅有息存尔。闻听与触动，稍及即厥死。荐地方儗步，通问必附耳。艰难食溲次，不敢托诸婢。百药无一效，百累丛一已。黄氏心烦恼，惛惛不知处。东家优婆夷，怜悯为黄语。"汝姑溺苦海，汝知故何以。愆业如丘山，宿世所积累。须皈大势力，南海有大士。解难说真言，功德莫思议。但要深心持，日日要如是。一言一拜叩，亿又八千数。在佛虽有程，敬爱无庸纪。功深果报近，何患患不起。"黄氏闻是言，烦恼生欢喜。归室便置像，恭敬为作礼。沐浴体投地，心观口娓娓。亦不知其终，亦不知其始。亦不知其寒，亦不知其暑。阅日千八百，历年数得五。俄梦见一姥，前黄行迤逦。心谓是现化，称名略不顾。极力欲追即，步步悬尺只。径入一区庐，阖户若相拒。款叩发号泣，其户豁然启。菩萨示妙相，金光烁瞻睹。头上珠璎珞，晃晃复蕊蕊。莲目垂慈光，宣言启玉齿。黄氏前谛听，合掌作长跪。云汝依吾道，悉知悉见已。慈悲为我愿，岂无嘱付汝。循功加精进，九日一扶倚。七九扶以行，前及我处所。觉来汗淋淋，其言尚在耳。悟佛为众生，方便指门户。信心愈坚牢，额破吻俱腐。临日试小掖，筋骨觉可举。屡试屡无难，还能步移跬。彳亍诣像前，奠香致情旨。其炷从空跃，踰梁而直下。乃著于本人，正中顶�里。其声若惊霆，其势若击杵。身心发震竦，百苦悉皆去。如风捲天云，不复剩渣滓。如春活枯草，如冰化为水。亲党尽来观，赞叹世无此。姑谢新妇力，脱我出死簿。新妇答何功，菩萨威力故。此事闻其甥，王纶能覼缕。韦虚气治痿，若或有仙技。黄氏孝治痿，专以诚为主。格物与布气，非诚莫相与。孝有致久旱，孝有致冰鲤。事本出非常，未可论常理。我特书其孝，勃蹊用为砥。至今昆山人，大书播邑史。
书床屏
作者：沈周
朝代：明

譬算一百年，三万六千日。人莫算其夜，数亦与日一。日夜循大环，吾身处环中。日作夜以息，补作在息功。致息乃有床，有床息有位。休休一奠枕，梦见无怀氏。
买得城东废尼地
作者：沈周
朝代：明

空閒佛地许儒居，敢谓行窝且贮书。老子不妨歌十亩，小儿还可就三馀。西邻机杼勤堪劝，东圃耰锄拙未疏。更喜五溪环合处，闭门花柳似村墟。
乾坤一草亭为狄天章赋
作者：沈周
朝代：明

少陵老子旧茨茅，小著乾坤气自豪。作者有程吾耳耳，视之如传世劳劳。图书可托斯文在，风雨无惊地位高。坐此笑歌三百岁，江山屏障一周遭。
二十日见菊
作者：沈周
朝代：明

刺眼新黄见晓枝，众皆争早独何迟。晚成霜下真能奈，静寄篱根不自卑。聊补一年秋淡薄，追嫌九日事参差。老夫谢酒缘多病，醒咏还如落帽时。
二姬
作者：沈周
朝代：明

色香寒晚总非宜，岂是蟠桃结子时。种树园林春寂寂，惜花窗户雨丝丝。鬓云截誓生同落，心石存恩死不移。两结青青百年信，九京当与主人知。
二月三十日雨中
作者：沈周
朝代：明

此雨送残月，阴云隐有雷。草虽宜湿长，花亦要晴开。沟漫鱼争上，泥深马忌来。春山只隔眼，应待我衔杯。
二月八日过灵殿祥公房
作者：沈周
朝代：明

理舟指南郊，迢迢及侧景。中途止溪寺，陶烟接村暝。门前见新月，步步踏松影。虚寮寂无风，已有孤烛耿。衲子作供养，炉香侑碗茗。知我解吟事，其意似有请。宿酒发孤兴，捉笔便欣领。草草成数行，狂书乱斜整。复作挂猿枝，墨沈带云冷。但记此经过，流传我何省。
云山
作者：沈周
朝代：明

云是青山旧铅粉，一翻妆点一翻新。鬓边白发偏无赖，点著都成老丑人。
五十疋马图
作者：沈周
朝代：明

沙树历历沙草荒，江上谁开刍牧场。马群所聚凡五十，饮秣而俯嘶而昂。寐讹浴涉踶且骧，或乳或驻或轧疮。三纵五横不成行，若驓若？青紫黄。乌骓赤兔照夜白，连钱桃花斗文章。牝兮牡兮未可辩，亦莫可识驽与良。相骨相肉俱已矣，老夫两眼徒茫茫。但爱各各无羁缰，自纵自得肥而駉。肥哉肥哉空老死，未试何以知尔长。我知马亦待驾御，人马两得气始扬。请看沟汗流血浆，争前欲逐左贤王。追风掣电一般走，五十之中当有彊。
五十疋马图
作者：沈周
朝代：明
体裁：古风

沙树历历沙草荒，江上谁开刍牧场。马群所聚凡五十，饮秣而俯嘶而昂。寐讹浴涉踶且骧，或乳或驻或轧疮。三纵五横不成行，若驓若�青紫黄。乌骓赤兔照夜白，连钱桃花斗文章。牝兮牡兮未可辩，亦莫可识驽与良。相骨相肉俱已矣，老夫两眼徒茫茫。但爱各各无羁缰，自纵自得肥而駉。肥哉肥哉空老死，未试何以知尔长。我知马亦待驾御，人马两得气始扬。请看沟汗流血浆，争前欲逐左贤王。追风掣电一般走，五十之中当有彊。
五月十五夜见月映树有作
作者：沈周
朝代：明

圆月出树东，隔看被树挂。群叶相蒙茂，光采还透射。玉盘虽隐映，其魄自整暇。脱树渐自高，万里大明奓。了了太极圈，谁向虚空画。坐深已当头，其树势斯下。小人蔽君子，暂尔何足讶。树月亦偶当，微吟聊譬借。
京口待渡
作者：沈周
朝代：明
体裁：七言绝句

铁瓮城边鲊酒香，行人下马立斜阳。渡头船子隔岸系，三老摊钱他自忙。
人影
作者：沈周
朝代：明

爱欲挥杯劝，其情有倡随。无违起居地，尚保死生期。明月成三处，清波化百时。冥然通契谊，曾莫假言辞。
人影
作者：沈周
朝代：明

身外观身托我成，我初生日汝同生。谓无亦有终无实，假有如无强有名。夜壁漫随灯惨淡，晓窗偏属镜分明。算来惟与鳏夫称，老去犹堪作伴行。
人日喜晴
作者：沈周
朝代：明

今辰谓人生，风日佳可喜。七居阳之正，宜云造物始。占晴协阳吉，其兆比君子。雾雨忌为阴，小人象斯拟。君子履于祥，岁事无不举。小人道用晦，顾有菑害倚。东皋动春风，强健供耒耜。持以告吾人，毋忧往时否。
人日访徐氏妺
作者：沈周
朝代：明

旷时思觌面，引棹不多程。未似钟离远，便从人日行。提携惟一榼，迎拜有诸甥。白发团圞话，春风缱绻情。
从军词
作者：沈周
朝代：明

屋资无告故人散，草中五亩愁荒烟。面卢骨立牙齿脱，短褐曼胡菅屦穿。逢人欲歌豪或在，声吞苦泪秋涟涟。老人勿悲此世态，富贵贫贱本相县。薄徒勉强狃势物，聚散茫茫云霎然。但愿老人有钱复年少，此辈明朝还拍肩。
仕女图
作者：沈周
朝代：明

魫薄窗虚日映楼，杏花风荡玉帘钩。手擎妆盒偷微笑，红脚蛛丝在上头。
任月山紫马
作者：沈周
朝代：明

霜蹄炯炯映白颠，凤头宛宛騣一偏。黄沙惨淡耸隅目，所向万里无风烟。青丝络头未受牵，一团紫云凝不前。此马所见世上少，神气德力无不全。子明水监到渥洼，眼亲识之手敢传。只愁奋迅裂卷去，四座错愕心茫然。
仿云林画
作者：沈周
朝代：明

知迂的是荆关手，聊复从迂写素秋。莫道西山无爽气，我于东野合低头。林墟压叶吹高帽，沙水飞沤掠远舟。一个小亭逍遣得，尽将吾道付沧洲。
仿云林笔赠吴瑞卿
作者：沈周
朝代：明
体裁：七言律诗

山中地贵无钱买，水次幽居却尽强。潦草杯盘无俗客，清虚亭馆但湖光。弱云过雨不多点，高木当风有许凉。一咏一觞聊遣拨，自家错认是柴桑。
会吴献臣兵备兼谢惠诗
作者：沈周
朝代：明

野老本孤陋，于公荷特怜。出门今偶耳，倾盖昨同然。风雨酬一话，诗书当十年。永怀非日月，高谊薄云天。俯仰少知己，遭逢诚胜缘。枉推惭极口，汎爱悚高篇。貌瘠道腴内，官廉德俭先。鹏图协公荐，马走愿私鞭。文武无愆用，崇卑各适权。东吴卿月转，南徼使星躔。道路瞻风节，山川照雪鋋。府尊严武位，幕集杜陵贤。怀远人何迩，均仁俗不偏。明良欣盛遇，衰飒舞林泉。
会施知州焕伯
作者：沈周
朝代：明

河洛频年劳宦迹，归云倦鸟是休时。行藏有道无违易，康济存心更事医。青草耰锄问农圃，白头杯酒话亲知。何妨日日相追逐，百岁人生会有期。
伤阿同
作者：沈周
朝代：明

阿同年十四，蓬垢身短小。小心效力多，过失比众少。每事解人意，指使不颠倒。以有成人姿，私怪通慧早。今年忽患痘，头面见稍稍。周身渐稠密，匝肉无空道。色白浆不成，识者谓难保。怆惶十三朝，焦黑如火燎。我时去城中，牵念梦屡造。同亦盼我归，每问辄怅懊。此意要面别，亦自知死兆。我归不见同，洒泪伤其夭。老者正需人，何以堪怀抱。今与冥顽处，愈自觉同好。误呼尚疑存，转顾惊悄悄。送汝瘗东郊，细雨滴青草。
低田妇
作者：沈周
朝代：明

湖田十年才一耕，今年又与湖波平。男儿筑岸妇踏水，日长踏多力不生。百辐翩翩转鸦尾，涂足蓬头濯风雨。君不见田家不悔苦生涯，生女还复嫁田家。
侍家父世父与刘完庵西庵文会
作者：沈周
朝代：明

野寺清尊对鹤群，我来行酒听论文。门前歇马依青柳，池上开轩见白云。自喜献之同禊事，还惭阿买张吾军。醉扶老父还家去，桑柘秋阴日未曛。
保叔傅公得余诗画失去重补
作者：沈周
朝代：明

花宫宝塔映湖光，题墨游踪久已忘。屈指岂胜年契阔，感人何在画存亡。头衰要雪消难得，山缺教云补不妨。旧梦又将新梦接，几时风雨活松堂。
倪云林画
作者：沈周
朝代：明

爱此倪翁小笔奇，淡烟疏墨百年姿。中郎已矣虎贲在，我自低头人不知。
元夕席上赠冷庵宪副二首
作者：沈周
朝代：明

石湖乐事漫吴台，茅屋今宵也一回。上客门前探节到，小儿城里买灯来。生香竹叶迎春熟，活色莲花映火开。妆点太平须要此，百年常覆掌中杯。堂带春星月满台，劝君且饮一千回。休言美酒消愁得，亦被华灯送老来。急管繁弦声乍合，千门万户夜齐开。明年佳节依然在，分付春光驻此杯。
元夕席上赠冷庵宪副二首·其一
作者：沈周
朝代：明

石湖乐事漫吴台，茅屋今宵也一回。上客门前探节到，小儿城里买灯来。生香竹叶迎春熟，活色莲花映火开。妆点太平须要此，百年常覆掌中杯。
元夕席上赠冷庵宪副二首·其二
作者：沈周
朝代：明

堂带春星月满台，劝君且饮一千回。休言美酒消愁得，亦被华灯送老来。急管繁弦声乍合，千门万户夜齐开。明年佳节依然在，分付春光驻此杯。
元日
作者：沈周
朝代：明
体裁：诗

今日之日一年始，三百六十年之终。云物昭回天杲杲，风光澹荡气融融。商量柳色绿少许，烂漫梅花白大同。无事此杯椒柏酒，老夫不觉笑颜红。
元日四首
作者：沈周
朝代：明

物华初焕发，鄙抱亦生春。开岁始今日，杖乡无几人。蚁醅浮瓮冽，鸡彩映门新。笑进三分盏，聊娱八十亲。贺旦亦随俗，筋衰拜莫便。鬓毛关燕次，历纪旷生年。地气通荄早，晴光入户妍。小孙看满抱，不待众人怜。野俗誇占候，年芳比昨强。值人春立早，加闰岁行长。话绪及农切，杯巡次客忙。援时从少饮，独后感流光。频频逢献岁，健日忆儿童。有母敢称老，无年不愿丰。堂光静宜北，风气暖知东。万扰来吾虑，悠悠致静忠。
元日四首·其一
作者：沈周
朝代：明

物华初焕发，鄙抱亦生春。开岁始今日，杖乡无几人。蚁醅浮瓮冽，鸡彩映门新。笑进三分盏，聊娱八十亲。
元日四首·其三
作者：沈周
朝代：明

野俗誇占候，年芳比昨强。值人春立早，加闰岁行长。话绪及农切，杯巡次客忙。援时从少饮，独后感流光。
元日四首·其二
作者：沈周
朝代：明

贺旦亦随俗，筋衰拜莫便。鬓毛关燕次，历纪旷生年。地气通荄早，晴光入户妍。小孙看满抱，不待众人怜。
元日四首·其四
作者：沈周
朝代：明

频频逢献岁，健日忆儿童。有母敢称老，无年不愿丰。堂光静宜北，风气暖知东。万扰来吾虑，悠悠致静忠。
元日用长字韵
作者：沈周
朝代：明

年来隐计自为长，簪笏何如书满堂。入眼晴云占岁气，照门春日动江光。传椒老子腾腾醉，骑竹儿童故故狂。车马东华虽富贵，贫穷吾亦爱吾乡。
元祐党人碑
作者：沈周
朝代：明

熙丰小人用，坏政始介甫。类从一何众，三朝养祸柢。元祐用君子，四海贺马吕。豁然破积晦，有若日当午。一日十二时，午位仅一数。十一非其位，乃在小人所。天意未厌祸，善类终遭侮。在睽同而异，川朔失为迕。其辈随以动，在咸象于股。奸京柄崇宁，首以故案举。深虞道复长，籍党表天下。一镌亦莫服，凿石竟何补。邪正均一罚，株连示淆蛊。今于岁月后，是非目谁瞽。譬瞻星与宿，经纬森天纪。不妨紊彗孛，各自粲堪指。君子犹元气，不能绝其绪。但含消长机，小人昩其旨。虽云诈力大，欲绝亦缪矣。十步有芳草，十室有贤士。若使朝廷无，曷以维国是。不以溷小人，同事信难处。其势莫两立，伤夷至于此。小人务辟衅，君子务必沮。柰何君子少，莫胜小人侈。恃胜初无人，习恶后无主。丁秦及贾韩，驯至国遭掳。一旦中原失，小人实为估。乃鉴殷之亡，先闻九侯脯。碑者本悲也，我来手重抚。
光禄汝德
作者：沈周
朝代：明

发舟自东川，行行渺西鹜。返照变湖色，四浸映浮树。轻风汎广水，低昂浪相互。亦复疏雨零，顷耳遂澄霁。延杯引丛语，殊莫省修路。遥睇君子居，聊赋停云句。欲撷汀洲芳，怅然无所遇。
全真道人
作者：沈周
朝代：明

碧色襕衫雪色须，山林城市迹何拘。标清自认身如鹤，步捷人疑舄是凫。挂搭烟霞诗夹袋，浮游云水药葫芦。长生唇舌誇能事，不敢轻传恐涉诬。
八月一日病中即事
作者：沈周
朝代：明

旬时惟有药追陪，断不思拈旧酒杯。虑静炉香宜夜坐，眼酸书卷怯朝开。江蘋白应松鲈出，庭草红催朔雁来。老去苦惊时节换，壮心那复傲寒灰。
八月十七夜待月
作者：沈周
朝代：明

候月月不出，引醪兼话长。柳黄延返照，苧白应新凉。恶璧沉海气，待珠开夜光。我罍犹未耻，愿早贲林堂。
六十一自寿
作者：沈周
朝代：明

重逢丁未开新甲，过六十年增一年。寿是倘来那必得，人于末节要求全。占鸠挟妇伤今日，羡鹤添孙欠此缘。亡室同月同日生，万事莫论吾母健，进将春酒北堂前。
六旬自咏
作者：沈周
朝代：明

自是田间快活民，太平生长六经旬。不忧天下无今日，但愿朝廷用好人。有万卷书贫富贵，仗三杯酒老精神。山花笑我头俱白，头白簪花也当春。
六月望夕作
作者：沈周
朝代：明

十年六月十五望，昏时月出当巽向。初从地中已遭蚀，妖蟆大吞魄俱丧。辗空渐高已半露，黑气轮光两相荡。其色昏昏赤如血，荧惑红芒近仍抗。老夫茫茫不识占，但称怪事惊还怅。未闻官府行护典，太史岂遗还弗谅。不食而食天自愆，人未容知未容让。不如买酒洗此月，一洗千年永无恙。
再登金山
作者：沈周
朝代：明
体裁：古风

金鳌嶪嶪高当江，西览凤凰东渤海。薄游已快老夫眼，身今去山心故在。当时戏笔貌陂陀，苍玉拳然蘸碧波。东堂不意掣敏手，我正鄙陋他人多。补忘尚忆笑有诺，尘土悬忙徒旷目。今年吉老遣孙来，喋喋致勤书一尺。空心何苦存既亡，譬自白须求返黑。贤孙顾谓我素明，具意涉文辞可惊。江山须公记赏识，非为吾徒锢留物。若教归袖无此山，不蒙收录山耻顽。我起磨墨兴不已，欲注中泠充砚水。
再至虎丘松巢主僧索画用空谷山居韵
作者：沈周
朝代：明

世谛纷纷扰扰间，松巢来诘老僧閒。爱山已结峰头屋，借画仍看屋里山。池影心空和月见，岩扉客去倩云关。新茶新笋都叨却，香积谁云染指还。
写怀
作者：沈周
朝代：明

荼毒何堪此老身，哭儿哭母白头人。海枯两眼惟乾血，天丧一家俱至亲。多病所需常乏药，残生未了尚忧贫。劳劳筋骨仍婚嫁，独对梅花愧世尘。
写怀一首寄张碧溪
作者：沈周
朝代：明

丧亡火盗岁相兼，鬓发髡然瘦骨尖。有命穷通天自定，无凭祸福事难占。闾阎苟活随黄槁，衾枕媮安且黑甜。海上故人来慰藉，不妨一月酒杯拈。
写画寄仇东之
作者：沈周
朝代：明

茫茫湖海传知次，落落文章健羡间。肮脏功名何物忌，畸零天地一夫閒。人遐尚想梁间月，地隔聊移纸上山。欲问相逢老无日，碧云黄鹤自相关。
写画赠古景脩
作者：沈周
朝代：明

诚斋古君子，肥遁乐丘园。古姓仍古心，心古古道存。簪组知束缚，自畏及儿孙。野兴时小酌，鸣琴侑匏尊。或挟种树书，兀坐苍松根。斋中不尚画，青山待开门。而我遗此幛，无乃辽东豚。把之但微笑，嗒然无一言。
写画赠陈惟孝
作者：沈周
朝代：明

我昨寻虞山，君出不在家。我归君来寻，迹类鸿雁差。把酒牡丹后，园林净无花。绿阴亦可爱，茗碗浮新芽。迟留越信宿，谈笑补叹嗟。莫易判风袂，后会未可涯。
写菊寿王学士济之尊翁八十
作者：沈周
朝代：明

我写东篱第一枝，长生岂止纸为期。年年上寿百年计，日日看花九日时。还喜带金同晚色，不妨须玉照寒姿。莫釐亦是登高处，未必齐山许有诗。
写雨景
作者：沈周
朝代：明

四年坐雨厄，今兹愁暵乾。相将事春作，田稚绿已漫。耨草助其长，纂纂沃以攒。金房虽未实，粒粒想在槃。晚归茅檐下，返照尚阑干。捉笔写旧雨，思痛乃转欢。群木觉翠湿，对之成暮寒。
冬日
作者：沈周
朝代：明

冬日晴可爱，温如君子人。即之不觉热，默生怀抱春。执卷南荣下，吾目亦滋神。何嫌炙背徒，负以献吾君。
冬日过田家
作者：沈周
朝代：明

门枕碧流尽，垂杨列岸齐。树中茅映屋，垣外菜分畦。噪雀丛晴薄，行人影潦溪。犬声吹暗窦，牛迹匊阴蹊。罄折欢迎客，盘飧趣馔鸡。温言谢郑重，勤意效扶携。设座蒲重荐，防飔壁旋泥。奔奔役邻舍，拜拜教孙儿。滞饮容杯缓，延留怕日低。性情兼礼数，真至见天倪。
冯道二首
作者：沈周
朝代：明

能臣五姓亦多忙，旦暮朝廷傀儡场。尽有痴顽塞羞耻，了无恩怨涉兴亡。送迎数数真邮督，侍从番番老楯郎。莫怪不能知大义，兔园册上秪农桑。相公惟旧帝惟新，历享台垣富贵春。竟莫识为何老子，终当书作某朝臣。厓房恋恋输蜂义，梁垒依依愧燕仁。功业不知何所有，一编青竹漫遗尘。
冯道二首·其一
作者：沈周
朝代：明

能臣五姓亦多忙，旦暮朝廷傀儡场。尽有痴顽塞羞耻，了无恩怨涉兴亡。送迎数数真邮督，侍从番番老楯郎。莫怪不能知大义，兔园册上秪农桑。
冯道二首·其二
作者：沈周
朝代：明

相公惟旧帝惟新，历享台垣富贵春。竟莫识为何老子，终当书作某朝臣。厓房恋恋输蜂义，梁垒依依愧燕仁。功业不知何所有，一编青竹漫遗尘。
分得义庄送李中舍贞伯还朝
作者：沈周
朝代：明

君不见范公嗜义如饮食，范公庇族如羽翼。亲疏百口百不忧，养生送死皆公力。公存公亡犹一日，有田供需惠无极。伐石纪事庄上头，大书特书高十尺。李君车马有行色，下马读碑三叹息。若见甘棠思召伯，若对澧流思禹迹。李君亦岂寻常人，身小才大气正直。博学强记无与敌，平步便当超九棘。十年小心职文墨，阶次悠悠鬓将白。故园已筑梅花庄，此意含仁我先识。呜呼范公之后多閒田，愿君买接东西陌。
分得清白遗后寿曹时中宪副
作者：沈周
朝代：明

东家归人买田地，西家归人置歌妓。先生亦是归来人，完名怕著黄金累。教儿但守旧茅堂，鬼瞰不能低可住。先生高寿却瞰人，东田不存西妓去。
初春
作者：沈周
朝代：明

番暖番寒似小儿，嫩春天气作娇痴。预先办酒等花发，醉到花飞亦霎时。微黄冉冉柳生姿，数日春晴陟有私。新水一陂他自暖，跳鱼何故却先知。
初春·其一
作者：沈周
朝代：明

番暖番寒似小儿，嫩春天气作娇痴。预先办酒等花发，醉到花飞亦霎时。
初春·其二
作者：沈周
朝代：明

微黄冉冉柳生姿，数日春晴陟有私。新水一陂他自暖，跳鱼何故却先知。
别友
作者：沈周
朝代：明

青天一明月，白发两扁舟。各舟载一月，遂生离别愁。明月解随人，人去月不留。岂月管送行，今古长悠悠。道路东复西，行人几时休。一月亦多忙，千方相应酬。举手谢明月，浩歌过吴洲。
别岩天道院
作者：沈周
朝代：明

琳馆惬清赏，楼居俯城阴。高竹间乔柯，幽然自山林。我本草泽士，不谐市俗心。能来弗缘招，忽去亦莫寻。翩翩拂双袖，孤云渺秋岑。
别李昭
作者：沈周
朝代：明

秋深四日江村雨，阻得行舟不得行。烧烛添多夜窗语，似天教雨作人情。
制騣披巾一首
作者：沈周
朝代：明

苦暑欲露顶，不谨见客恧。轻巾思缉騣，求工适良俶。沈虑揆之久，载难逊未熟。岂以庶帽儗，角屋系有幅。重谓高士饬，方作手三沐。引缕针肖梭，转指往来续。一转一成缔，玲珑万目属。匀匀布烟华，眇眇绚雾縠。工云费心思，微酒不能赎。积功月尚半，使我百鸱覆。著之若无巾，了了顶颅秃。尘漏风飔入，凉得敬亦足。珍收戒童奴，常畏爪沈触。未效郭漫垫，敢就陶亵漉。傍诧长仙标，孤坐映修竹。
割稻
作者：沈周
朝代：明

我家低田水没肚，五男割稻冻慄股。劳劳似共雨争夺，稻芽渐向镰头吐。蓬蓬纂纂缀青针，稻既生芽禾应腐。腐馀割得尚欢喜，计利当存十之五。小家伶仃止夫妇，稻烂水深无力取。口中之食眼中饱，忍见穗头沈着土。波间粒粒付鱼雁，一年生计空辛苦。但忧两口不聊生，未暇徵租虑官府。老翁坐对沈龟哭，婆亦号咷向空釜。云昏月墨忘关门，隔壁咆哮一声虎。
劝性甫饮用韵
作者：沈周
朝代：明

喜君饮酒量不悭，百壶五斗曾无艰。鬓毛苦短日月老，人生自忙天地閒。红花的皪雨脚后，白鸥浩荡江光间。明朝又拟常熟去，典尽春衫方始还。
北邙行
作者：沈周
朝代：明

北邙山下哭声苦，洛阳城中沸歌舞。昨日歌舞城中人，今日凄凉山下土。山下土，无今古。白狐寒啸髑髅烟，青燐夜灼蓬科雨。英雄异代不知名，高封大树如掌平。丧车辚辚日不绝，后人来葬前人穴。后来葬者还更多，可怜歌舞何日歇。
十一月十七日盛仲规乃子乾旋见过
作者：沈周
朝代：明

一冬不作寒，阳气殊泮涣。昨夜病枕中，朔风惊耳观。瑟缩朝怕起，高日照海岸。枯林尚砉砉，喧噪鸦鹊乱。门前报剥啄，有客立冻鹳。且云宵征苦，逆楫宿途半。扶惫出慰谢，郁抱从笑散。复云钝舟者，家君庸自讪。此行亦小钝，父子当并案。君父有不钝，文笔捷飞翰。子宜捷其捷，未许仍钝贯。捷钝姑置之，酾酒促烧炭。
十二日还自光福道中即事
作者：沈周
朝代：明
体裁：五言律诗

两竿西下日，吾棹正东归。溪老过桥去，野禽穿树飞。水将人眼净，叶与鬓毛稀。纳纳乾坤内，秋风自布衣。
十二月一日亡儿附主于祠
作者：沈周
朝代：明

悲伤未辍泪，又及免丧期。碌碌有穷日，冥冥无尽时。破家支老力，瘦骨裹空皮。以汝附祖食，幽魂安可知。
十二月四日入郭小舟逼坐五客徐舜乐出吴太史所和东坡先生清虚堂诗一韵三篇末章有及余者时天作小雪亦即兴奉同一首
作者：沈周
朝代：明

长河水落浮浅沙，舟小客众蜂喧衙。江天翳眼云作色，薄有雪意飘微花。老夫抱病久不出，岁莫瑟缩难辞家。荒郊寒风吹湿苇，落雁接翅随翻鸦。前林枯条颇封白，的历还疑梅著葩。蓬窗欲赏苦乏酒，觅火未便仍无茶。舟人却信我固吝，妇翁枉事伦何挝。诗喉无柰渴少润，秖累短发空搔爬。清虚高韵不可借，聊且试笔开烦嗟。匏翁三篇况在侧，宛宛玉气生高霞。
十八邻
作者：沈周
朝代：明

比比托邻并，相好逾百年。老少虽消息，林庐无改迁。辛亥壬子岁，潢潦割相连。滔滔槩吴会，垫彼公私田。田中不生谷，辟术无所传。嚼草草亦尽，仰面呼高天。惟食累于世，不如枝上蝉。浑舍相抱哭，泪行间饥涎。日夜立水中，浊浪排胸肩。大儿换斗粟，女小不论钱。驱妻亦从人，减口日苟延。风雨寻塌屋，各各易为船。忧厄久不解，岂免疾疫缠。死者随河流，沈骨鱼龙渊。生者乞四方，所饱何处边。两年非一日，几日艰一饘。逐逐更逐逐，去如飘叶然。飘叶或回风，故处还周旋。一去叵测归，归亦何为廛。乡土及骨肉，岂绝情爱牵。厚地莫容居，皇天不哀怜。四郊类兵变，苍莽空人烟。盗贼国有讨，此祸力难援。州司旷恤典，势分与民县。告诉走无门，何况病莫前。老夫廪无米，亦无广厦千。对眼不忍见，衷肠惟火然。便欲吐我哺，纳彼止一咽。众口相嗷嗷，欲足理莫全。故好成乖隔，载聚何因缘。
十月二十八日早自城回
作者：沈周
朝代：明

短日促解缆，起程霜鬓蓬。岸姿微雨润，人影淡波通。一鸟没虚碧，数枫留晚红。指家浑不远，村过更桥东。
南山有高树
作者：沈周
朝代：明

南山有高树，众鸟投其枝。树莫有号召，鸟集各如期。密雨谢沾湿，赫日与蔽亏。搆架亦宜巢，哺育久于兹。一旦疾风作，根柢不能持。众鸟蔑依恃，分飞更他之。他之复高树，罔念旧息时。老夫感树鸟，再三歌附离。
南峰饯别文温州
作者：沈周
朝代：明
体裁：古风

先生移疾倦宦游，六年家居懒下楼。分符到门不可阻，欲行尚为乡山留。柈飧到处笋烂漫，馋腹自诧文湖州。灵岩昨已纪胜集，南峰未肯饶清幽。斜阳半岭溢人面，绿云夹树扶山兜。村翁野衲亦追逐，半路出酒劝且酬。禽声下上太守醉，直与欧老争遨头。明朝雁荡洵奇美，但恐簿书山与雠。不如抱被补一宿，别后岁月其如流。
南洲为华中天题
作者：沈周
朝代：明

湖水中央地可农，龟蒙游处有遗踪。沙坪接畛田千亩，玉溆通桥路几重。凭雨阑干闹荷叶，跨波亭馆夹芙蓉。开门便有阳光入，曝背观书好过冬。
卢以和生同岁月日时
作者：沈周
朝代：明

与君一岁月，时日亦相因。何止同丁卯，休论雌甲辰。偶然逢此数，勉矣各为人。落魄乾坤内，吾生岂患贫。
参寥泉
作者：沈周
朝代：明
体裁：五言律诗

汨汨漱云芽，空山阅岁华。看碑言旧梦，托绠忆新茶。碧映峰头月，红缘井口花。老僧来洗钵，不道湿袈裟。
友人索雪图误写蕉石
作者：沈周
朝代：明

故人书来索写雪，两足楚疮卧如折。蕉荫小簟竹飔凉，即事便图忘所说。旁人笑我妄且迷，我自于时乖更戾。劝君索骥莫按图，长可度兮大可絜。世间万事多是非，未必覆羹吾手捩。
双寿为钱时用赋
作者：沈周
朝代：明

严算方周甲，慈筹稍一先。岁年成上下，天地与因缘。春酒百花下，南山双闼前。儿郎新举子，父母老神仙。
古中静学写菊旧号铁梅改为菊堂次张碧溪韵
作者：沈周
朝代：明

近因写菊更新号，所寓何妨扁菊堂。水墨津梁初问道，风霜蹊径晚寻芳。梅边短杖都无梦，纸上东篱亦可觞。有酒有花皆乐事，人间无日不重阳。